CELEX: 32019R2124
Language: ro
Date: 2019-10-10 00:00:00
Title: Regulamentul Delegat (UE) 2019/2124 al Comisiei din 10 octombrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale ale transporturilor de animale și de bunuri care fac obiectul tranzitului, al transbordării și al continuării transportului pe teritoriul Uniunii și de modificare a Regulamentelor (CE) nr. 798/2008, (CE) nr. 1251/2008, (CE) nr. 119/2009, (UE) nr. 206/2010, (UE) nr. 605/2010, (UE) nr. 142/2011, (UE) nr. 28/2012 ale Comisiei, a Regulamentului de punere în aplicare (UE) 2016/759 al Comisiei și a Deciziei 2007/777/CE a Comisiei (Text cu relevanță pentru SEE)

12.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 321/73
               
            
         REGULAMENTUL DELEGAT (UE) 2019/2124 AL COMISIEI
         din 10 octombrie 2019
         de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale ale transporturilor de animale și de bunuri care fac obiectul tranzitului, al transbordării și al continuării transportului pe teritoriul Uniunii și de modificare a Regulamentelor (CE) nr. 798/2008, (CE) nr. 1251/2008, (CE) nr. 119/2009, (UE) nr. 206/2010, (UE) nr. 605/2010, (UE) nr. 142/2011, (UE) nr. 28/2012 ale Comisiei, a Regulamentului de punere în aplicare (UE) 2016/759 al Comisiei și a Deciziei 2007/777/CE a Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 50 alineatul (4), articolul 51 alineatul (1) literele (a)-(d), articolul 77 alineatul (1) literele (c) și (j) și articolul 77 alineatul (2),
         întrucât:
         
                     (1)
                  
                  
                     Regulamentul (UE) 2017/625 al Parlamentului European și al Consiliului stabilește cadrul pentru controalele oficiale și alte activități oficiale cu scopul de a verifica respectarea legislației Uniunii privind lanțul agroalimentar. Cadrul respectiv include controale oficiale efectuate asupra animalelor și bunurilor care intră în Uniune din țări terțe prin posturi de inspecție la frontieră desemnate.
                  
               
                     (2)
                  
                  
                     Articolul 50 alineatul (4) din Regulamentul (UE) 2017/625 abilitează Comisia să adopte norme de stabilire a cazurilor și a condițiilor în care documentul sanitar comun de intrare (DSCI) este necesar pentru a însoți transporturile de animale, de produse de origine animală, de materiale germinative, de subproduse de origine animală, de produse derivate, de fân și de paie, precum și de produse compuse, de plante, de produse vegetale și de alte obiecte menționate la articolul 47 alineatul (1) din Regulamentul (UE) 2017/625, care fac obiectul tranzitului pe teritoriul Uniunii, către locul de destinație.
                  
               
                     (3)
                  
                  
                     În conformitate cu articolul 51 alineatul (1) litera (a) din Regulamentul (UE) 2017/625, Comisia trebuie să stabilească cazurile și condițiile în care autoritățile competente de la posturile de inspecție la frontieră ar trebui să poată autoriza continuarea transportului de alimente și de hrană pentru animale de origine nonanimală, de plante, de produse vegetale și de alte obiecte menționate la articolul 47 alineatul (1) din respectivul regulament până la locul lor de destinație finală în așteptarea rezultatelor controalelor fizice.
                  
               
                     (4)
                  
                  
                     Articolul 51 alineatul (1) literele (b) și (c) din Regulamentul (UE) 2017/625 abilitează Comisia să desemneze cazurile și condițiile în care controalele de identitate și controalele fizice ale transporturilor transbordate și ale animalelor care sosesc pe cale aeriană sau maritimă și care rămân la bordul acelorași mijloace de transport în vederea continuării transportului pot fi efectuate la un alt post de inspecție la frontieră decât cel corespunzător primei sosiri în Uniune. În scopul efectuării unor controale eficiente ale transporturilor transbordate, este necesar să se stabilească intervalele de timp și modalitățile conform cărora autoritățile competente de la postul de inspecție la frontieră ar trebui să efectueze controalele documentare, de identitate și controalele fizice.
                  
               
                     (5)
                  
                  
                     Conform articolului 51 alineatul (1) litera (d) din Regulamentul (UE) 2017/625, Comisia trebuie să stabilească cazurile și condițiile în care ar trebui autorizat tranzitul pe teritoriul Uniunii al transporturilor de animale, produse de origine animală, subproduse de origine animală, materiale germinative, produse derivate, produse compuse, fân și paie, plante, produse vegetale și alte obiecte menționate la articolul 47 alineatul (1) din Regulamentul (UE) 2017/625. Acesta prevede, de asemenea, stabilirea de către Comisie a unor norme privind anumite controale oficiale care trebuie efectuate la posturile de inspecție la frontieră asupra acestor transporturi, inclusiv cazurile și condițiile pentru depozitarea temporară a bunurilor în antrepozite vamale, depozite în zone libere, spații de depozitare temporară și antrepozite specializate în aprovizionarea bazelor militare ale NATO sau ale Statelor Unite.
                  
               
                     (6)
                  
                  
                     Autorităților competente de la posturile de inspecție la frontieră ar trebui să li se permită să autorizeze continuarea transportului către locul de destinație finală în așteptarea rezultatelor analizelor de laborator și ale testelor efectuate pe transporturile de produse alimentare și de hrană pentru animale de origine nonanimală care fac obiectul măsurilor menționate la articolul 47 alineatul (1) literele (d), (e) și (f) din Regulamentul (UE) 2017/625 și pe transporturile de plante, produse vegetale și alte obiecte menționate la articolul 47 alineatul (1) literele (c) și (e) din respectivul regulament. Alimentele și hrana pentru animale care constituie astfel de transporturi pot figura pe lista bunurilor care fac obiectul unei intensificări temporare a controalelor oficiale la punctul de intrare în Uniune instituită în temeiul articolului 47 alineatul (2) litera (b) din Regulamentul (UE) 2017/625 sau pot face obiectul unei măsuri de urgență prevăzute în actele adoptate în conformitate cu articolul 53 alineatul (1) litera (b) din Regulamentul (CE) nr. 178/2002 al Parlamentului European și al Consiliului (2) sau pot face obiectul unor condiții suplimentare pentru intrarea în Uniune prevăzute în actele adoptate în conformitate cu articolul 126 din Regulamentul (UE) 2017/625 sau unor măsuri speciale privind intrarea acestora în Uniune prevăzute în actele adoptate în conformitate cu articolul 128 din Regulamentul (UE) 2017/625.
                  
               
                     (7)
                  
                  
                     Autorizarea continuării transportului ar trebui să facă obiectul unor condiții pentru a asigura un control adecvat al riscurilor. În special, pentru a limita riscurile potențiale pentru sănătatea umană sau a plantelor, transporturile de alimente și de hrană pentru animale de origine nonanimală care fac obiectul măsurilor menționate la articolul 47 alineatul (1) literele (d), (e) și (f) din Regulamentul (UE) 2017/625 și transporturile de plante, produse vegetale și alte obiecte menționate la articolul 47 alineatul (1) literele (c) și (e) ar trebui să fie direcționate și depozitate în unități pentru continuarea transportului la locul de destinație finală desemnat de statele membre până la obținerea rezultatelor analizelor și testelor de laborator.
                  
               
                     (8)
                  
                  
                     Aceste unități pentru continuarea transportului ar trebui să fie antrepozite vamale sau spații de depozitare temporară autorizate, desemnate sau aprobate în conformitate cu Regulamentul (UE) nr. 952/2013 al Parlamentului European și al Consiliului (3) și, pentru a asigura igiena alimentelor și a hranei pentru animale, ele ar trebui să fie înregistrate la autoritățile competente, astfel cum se prevede în Regulamentul (CE) nr. 852/2004 al Parlamentului European și al Consiliului (4) și, respectiv, în Regulamentul (CE) nr. 183/2005 al Parlamentului European și al Consiliului (5).
                  
               
                     (9)
                  
                  
                     Riscurile pentru sănătatea animală asociate transporturilor de animale din țări terțe care sosesc pe cale aeriană sau maritimă, care rămân la bordul aceluiași mijloc de transport pentru continuarea transportului către țara terță sau către un alt stat membru și care sunt destinate să fie introduse pe piață în Uniune sau să tranziteze teritoriul Uniunii, sunt mai mici decât cele asociate altor transporturi de animale, inclusiv transporturilor transbordate în porturi sau aeroporturi. Prin urmare, cu excepția cazului în care se suspectează nerespectarea normelor menționate la articolul 1 alineatul (2) din Regulamentul (UE) 2017/625, controalele de identitate și controalele fizice ale acestor animale ar trebui efectuate la postul de inspecție de la frontiera de introducere în Uniune. În plus, controalele documentare ar trebui să fie efectuate la posturile de inspecție la frontieră, inclusiv la postul de inspecție de la frontiera de introducere în Uniune, unde animalele au fost prezentate în vederea efectuării de controale oficiale și prin care intră în Uniune pentru a fi introduse ulterior pe piață sau pentru a tranzita teritoriul Uniunii.
                  
               
                     (10)
                  
                  
                     Călătoriile de lungă durată la bordul aceluiași mijloc de transport pot avea efecte negative asupra bunăstării animalelor. Pentru a respecta cerințele în materie de bunăstare a animalelor în timpul transportului, ar trebui să se aplice dispozițiile din Regulamentul (CE) nr. 1/2005 al Consiliului (6) până când transportul de animale ajunge la punctul de control la frontiera de introducere în Uniune.
                  
               
                     (11)
                  
                  
                     Pentru a evita introducerea unor boli ale animalelor în Uniune, este necesar să se efectueze controale documentare, de identitate și controale fizice ale transporturilor de animale transbordate în porturi sau aeroporturi la postul de inspecție la frontieră în care are loc prima transbordare.
                  
               
                     (12)
                  
                  
                     Ținând seama de riscurile pentru sănătatea umană și animală asociate transporturilor transbordate de produse de origine animală, de materiale germinative, de subproduse de origine animală, de produse derivate, de fân și de paie și de produse compuse, precum și de necesitatea de a asigura o funcționare eficientă a controalelor oficiale privind astfel de transporturi, este adecvat să se stabilească perioada de timp în cursul căreia ar trebui efectuate controalele documentare de către autoritățile competente de la postul de inspecție la frontieră în care are loc transbordarea. Calcularea timpului corespunzător perioadei de transbordare ar trebui să înceapă din momentul în care transportul sosește în portul sau în aeroportul statului membru. În cazul în care se suspectează nerespectarea normelor menționate la articolul 1 alineatul (2) din Regulamentul (UE) 2017/625, autoritățile competente de la postul de inspecție la frontieră în care are loc transbordarea ar trebui să efectueze controale documentare, de identitate și controale fizice.
                  
               
                     (13)
                  
                  
                     În vederea asigurării unei funcționări eficiente a controalelor oficiale și ținând seama de riscurile pentru sănătatea plantelor asociate transporturilor transbordate de plante, produse vegetale și alte obiecte menționate la articolul 47 alineatul (1) literele (c) și (e) din Regulamentul (UE) 2017/625, este adecvat să se stabilească termene după care controalele documentare pot fi efectuate de către autoritățile competente de la postul de inspecție la frontieră în care are loc transbordarea. Calcularea timpului corespunzător perioadei de transbordare ar trebui să înceapă din momentul în care transportul sosește în portul sau în aeroportul statului membru. În cazul în care se suspectează nerespectarea normelor menționate la articolul 1 alineatul (2) din Regulamentul (UE) 2017/625, autoritățile competente de la postul de inspecție la frontieră în care are loc transbordarea ar trebui să efectueze controale documentare, de identitate și controale fizice.
                  
               
                     (14)
                  
                  
                     Este oportun să se prevadă că, în afara cazului în care toate controalele efectuate asupra transporturilor transbordate de plante, produse vegetale și alte obiecte menționate la articolul 47 alineatul (1) literele (c) și (e) din Regulamentul (UE) 2017/625 și care sunt destinate a fi introduse pe piața din Uniune au fost efectuate la postul de inspecție la frontieră în care are loc transbordarea din pricina suspiciunii de neconformitate cu normele menționate la articolul 1 alineatul (2) din Regulamentul (UE) 2017/625, autoritățile competente de la postul de inspecție de la frontiera de introducere în Uniune ar trebui să efectueze controale documentare, de identitate și fizice.
                  
               
                     (15)
                  
                  
                     Pentru a reduce sarcina administrativă, operatorii responsabili de transporturile transbordate ar trebui să poată transmite autorităților competente de la postul de inspecție la frontieră în care are loc transbordarea informații despre identificarea și localizarea bunurilor în port sau în aeroport, timpul estimat de sosire, timpul estimat de plecare și destinația transportului lor. În aceste cazuri, statele membre ar trebui să dispună de un sistem informatic care să le permită consultarea informațiilor furnizate de operatori și verificarea faptului că termenele de efectuare a controalelor documentare nu au fost depășite.
                  
               
                     (16)
                  
                  
                     Riscurile pentru sănătatea animală și publică sunt mici în cazul alimentelor și al hranei pentru animale de origine nonanimală care fac obiectul măsurilor sau al actelor menționate la articolul 47 alineatul (1) literele (d), (e) și (f) din Regulamentul (UE) 2017/625, care sunt transbordate de pe o navă sau o aeronavă sub supraveghere vamală pe o altă navă sau aeronavă din același port sau aeroport. Prin urmare, este adecvat să se prevadă că, în acest caz, controalele documentare, de identitate și fizice nu ar trebui să aibă loc la postul de inspecție la frontieră în care are loc transbordarea, ci într-o etapă ulterioară, la postul de inspecție de la frontiera de introducere în Uniune. În consecință, operatorul responsabil de transport ar trebui să notifice în prealabil sosirea transporturilor prin completarea și transmiterea părții relevante din DSCI în sistemul de gestionare a informațiilor pentru controalele oficiale (IMSOC) în vederea transmiterii către autoritățile competente de la postul de inspecție de la frontiera de introducere.
                  
               
                     (17)
                  
                  
                     Pentru a proteja sănătatea și bunăstarea animalelor, transporturile de animale aflate în tranzit dintr-o țară terță către o altă țară terță care traversează sub supraveghere vamală teritoriul Uniunii ar trebui să facă obiectul controalelor documentare, de identitate și fizice la postul de inspecție la frontieră corespunzător primei sosiri în Uniune, iar un astfel de tranzit ar trebui să fie autorizat numai dacă aceste controale se soldează cu rezultate favorabile.
                  
               
                     (18)
                  
                  
                     În vederea protejării sănătății umane și animale, transporturile de produse de origine animală, de materiale germinative, de subproduse de origine animală, de produse derivate, de fân și paie și de produse compuse aflate în tranzit dintr-o țară terță către o altă țară terță care traversează teritoriul Uniunii ar trebui să facă obiectul unor controale documentare și de identitate la postul de inspecție la frontieră. Tranzitul ar trebui autorizat sub rezerva anumitor condiții, inclusiv rezultatul favorabil al controalelor la postul de inspecție la frontieră, în vederea asigurării unui control adecvat al riscurilor la frontieră și în timpul tranzitului și, în cele din urmă, pentru a se garanta faptul că aceste bunuri părăsesc teritoriul Uniunii.
                  
               
                     (19)
                  
                  
                     Pentru a proteja sănătatea plantelor, transporturile de plante, produse vegetale și alte obiecte menționate la articolul 47 alineatul (1) literele (c) și (e) din Regulamentul (UE) 2017/625 aflate în tranzit dintr-o țară terță către o altă țară terță și care traversează teritoriul Uniunii ar trebui să facă obiectul unor controale documentare și fizice în funcție de riscuri la postul de inspecție la frontieră. Tranzitul ar trebui autorizat sub rezerva anumitor condiții, printre care rezultatul favorabil al controalelor la postul de inspecție la frontieră.
                  
               
                     (20)
                  
                  
                     În anumite cazuri, transporturile de produse de origine animală, de materiale germinative, de subproduse de origine animală, de produse derivate, de fân și de paie și de produse compuse, care se află în tranzit dintr-o țară terță către o altă țară terță traversând teritoriul Uniunii pot fi depozitate temporar în antrepozite. Pentru a asigura trasabilitatea unor astfel de transporturi, o astfel de depozitare temporară ar trebui să aibă loc numai în antrepozite autorizate de autoritățile competente din statele membre și ar trebui să respecte cerințele de igienă prevăzute și menționate în Regulamentul (CE) nr. 852/2004 și în Regulamentul (UE) nr. 142/2011 al Comisiei (7).
                  
               
                     (21)
                  
                  
                     Din rațiuni de transparență, statele membre ar trebui să mențină și să actualizeze în IMSOC o listă cu toate antrepozitele autorizate, indicând denumirea și adresa acestora, categoria de bunuri pentru care sunt autorizate și numărul de autorizare. Antrepozitele autorizate ar trebui să facă obiectul unor controale oficiale periodice efectuate de autoritățile competente pentru a asigura menținerea condițiilor de autorizare a acestora.
                  
               
                     (22)
                  
                  
                     Pentru a garanta faptul că transporturile de produse de origine animală, de materiale germinative, de subproduse de origine animală, de produse derivate, de fân și de paie și de produse compuse sunt efectiv livrate la bordul navelor, inclusiv la bordul navelor militare, care părăsesc Uniunea, autoritatea competentă aferentă portului de destinație sau reprezentantul comandantului navei la încheierea livrării ar trebui să confirme livrarea autorității competente de la postul de inspecție de la frontiera de introducere în Uniune sau autorității competente a antrepozitului în care au fost depozitate temporar astfel de bunuri. O astfel de confirmare ar trebui să fie efectuată prin contrasemnarea certificatului oficial sau prin mijloace electronice. În cazul în care transporturile nu sunt livrate pe navă, deoarece au ratat nava în port sau ca urmare a unor probleme logistice, autoritatea competentă a antrepozitului sau de la postul de inspecție de la frontiera de introducere în Uniune ar trebui să fie în măsură să autorizeze returnarea transportului la locul de expediere.
                  
               
                     (23)
                  
                  
                     În unele state membre, din cauza situării geografice, tranzitul de animale și de bunuri are loc în condiții specifice prevăzute în normele privind intrarea în Uniune a anumitor animale, materiale germinative, subproduse de origine animală și produse de origine animală. Prin urmare, sunt necesare proceduri și condiții specifice de control pentru a sprijini asigurarea respectării acestor cerințe.
                  
               
                     (24)
                  
                  
                     Este necesar să se stabilească condițiile în care transporturile de produse de origine animală, de materiale germinative, de subproduse de origine animală, de produse derivate, de fân sau de paie și de produse compuse pentru care a fost autorizat tranzitul pe teritoriul Uniunii, dar care sunt respinse de țara terță de destinație, ar trebui să aibă permisiunea să revină direct la postul de inspecție la frontieră care a autorizat tranzitul lor pe teritoriul Uniunii sau la antrepozitele în care aceste bunuri au fost depozitate pe teritoriul Uniunii înainte de respingerea lor de către țara terță.
                  
               
                     (25)
                  
                  
                     Având în vedere riscurile pentru sănătatea și bunăstarea oamenilor și a animalelor, transporturile de animale, de produse de origine animală, de materiale germinative, de subproduse de origine animală, de produse derivate, de fân și paie și de produse compuse care sunt deplasate de pe teritoriul Uniunii într-o altă parte a teritoriului Uniunii, traversând teritoriul unei țări terțe, ar trebui să facă obiectul unor controale documentare și de identitate înainte de reintroducerea în Uniune, care să fie efectuate de autoritățile competente de la posturile de inspecție la frontieră. Plantele, produsele vegetale și alte obiecte care au fost ambalate și transportate în mod corespunzător, astfel cum se menționează la articolul 47 alineatul (1) litera (b) din Regulamentul (UE) 2016/2031 al Parlamentului European și al Consiliului (8), nu ar trebui să facă obiectul controalelor la postul de inspecție de la frontiera de reintroducere, din cauza riscului mic de introducere a organismelor dăunătoare.
                  
               
                     (26)
                  
                  
                     În vederea asigurării unei comunicări corespunzătoare și a repartizării responsabilităților între diferitele autorități și operatori, ar trebui completată partea relevantă din DSCI. Partea I se completează de către operatorul responsabil de transport și se transmite autorităților competente de la postul de inspecție la frontieră înainte de sosirea transportului. Partea a II-a se completează de către autoritățile competente imediat după efectuarea controalelor menționate în prezentul regulament și după ce se ia și se consemnează o decizie cu privire la transport. Partea a III-a se completează de către autoritățile competente de la postul de inspecție la frontiera de ieșire sau de destinație finală sau de către autoritatea competentă locală de îndată ce au fost efectuate controalele menționate în prezentul regulament.
                  
               
                     (27)
                  
                  
                     Pentru a garanta faptul că transporturile de produse de origine animală, de materiale germinative, de subproduse de origine animală, de produse derivate, de fân sau paie și de produse compuse care provin de pe teritoriul Croației și tranzitează teritoriul statului Bosnia și Herțegovina pe la Neum („coridorul Neum”) sunt intacte înainte de a intra pe teritoriul Croației prin punctele de intrare de la Klek sau Zaton Doli, autoritatea competentă ar trebui să efectueze controlul sigiliilor vehiculelor sau ale containerelor de transport și să înregistreze data și momentul plecării și sosirii vehiculelor care transportă bunuri.
                  
               
                     (28)
                  
                  
                     Atunci când transporturile de anumite bunuri menționate la articolul 47 alineatul (1) literele (b), (c), (d), (e) și (f) din Regulamentul (UE) 2017/625 sunt destinate a fi introduse pe piață în Uniune sau a tranzita teritoriul Uniunii, în anumite cazuri, legislația Uniunii prevede că transportul lor de la postul de inspecție de la frontiera de sosire la unitatea de la locul de destinație sau de la postul de inspecție de la frontiera de ieșire și sosirea lor la locul de destinație trebuie monitorizate. Pentru a preveni orice risc pentru sănătatea publică și animală, autoritățile competente de la postul de inspecție de la frontiera de introducere în Uniune ar trebui să monitorizeze sosirea transporturilor la destinație în termen de 15 zile.
                  
               
                     (29)
                  
                  
                     Unul dintre obiectivele Regulamentului (UE) 2017/625 este de a dispune de norme prevăzute într-un act unic, în loc să fie răspândite în mai multe acte, astfel încât aceste norme să fie mai ușor de înțeles și de aplicat. Prezentul regulament urmează aceeași abordare și evită necesitatea unor trimiteri multiple la diferite acte și prin urmare, conduce la creșterea transparenței. Diferitele norme de completare prevăzute în acest proiect de document legislativ sunt interconectate și trebuie să fie aplicate în tandem. Acest lucru este valabil în special pentru normele privind tranzitul, iar normele respective se vor aplica de la aceeași dată. Faptul că aceste norme de completare sunt prevăzute într-un singur act evită, de asemenea, riscul de suprapunere a normelor.
                  
               
                     (30)
                  
                  
                     Decizia 2000/208/CE a Comisiei (9), Decizia 2000/571/CE a Comisiei (10) și Decizia de punere în aplicare 2011/215/UE a Comisiei (11) stabilesc norme în domeniile care intră în sfera de aplicare a prezentului regulament. În consecință, pentru a evita duplicarea normelor, actele respective ar trebui abrogate.
                  
               
                     (31)
                  
                  
                     Decizia 2007/777/CE a Comisiei (12), Regulamentul (CE) nr. 798/2008 al Comisiei (13), Regulamentul (CE) nr. 1251/2008 al Comisiei (14), Regulamentul (CE) nr. 119/2009 al Comisiei (15), Regulamentul (UE) nr. 206/2010 al Comisiei (16), Regulamentul (UE) nr. 605/2010 al Comisiei (17), Regulamentul (UE) nr. 142/2011, Regulamentul (UE) nr. 28/2012 al Comisiei (18) și Regulamentul de punere în aplicare (UE) 2016/759 al Comisiei (19) ar trebui modificate pentru a asigura conformitatea normelor prevăzute în actele respective cu normele prevăzute în prezentul regulament.
                  
               
                     (32)
                  
                  
                     Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice, de asemenea, de la data respectivă,
                  
               ADOPTĂ PREZENTUL REGULAMENT:
         Capitolul I
         
            Obiect, domeniu de aplicare și definiții
         
         
            Articolul 1
            Obiect și domeniu de aplicare
            
               (1)   Prezentul regulament stabilește:
               
                           (a)
                        
                        
                           norme de stabilire a cazurilor și a condițiilor în care autoritățile competente ale unui post de inspecție la frontieră pot autoriza continuarea transportului pentru bunurile din următoarele categorii către locul de destinație finală din Uniune, în așteptarea rezultatelor analizelor și testelor de laborator efectuate în cadrul controalelor fizice menționate la articolul 49 alineatul (1) din Regulamentul (UE) 2017/625:
                           
                                       (i)
                                    
                                    
                                       plante, produse vegetale și alte obiecte, astfel cum sunt menționate în listele stabilite în temeiul articolului 72 alineatul (1) și al articolului 74 alineatul (1) din Regulamentul (UE) 2016/2031;
                                    
                                 
                                       (ii)
                                    
                                    
                                       plante, produse vegetale și alte obiecte care fac obiectul unei măsuri de urgență, conform celor menționate la articolul 47 alineatul (1) litera (e) din Regulamentul (UE) 2017/625;
                                    
                                 
                                       (iii)
                                    
                                    
                                       alimente și hrană pentru animale de origine nonanimală care fac obiectul măsurilor prevăzute de actele menționate la articolul 47 alineatul (1) literele (d), (e) și (f) din Regulamentul (UE) 2017/625;
                                    
                                 
                     
                           (b)
                        
                        
                           norme care stabilesc cazurile și condițiile în care controalele de identitate și controalele fizice ale animalelor care sosesc pe cale aeriană sau maritimă și care rămân la bordul acelorași mijloace de transport în vederea continuării transportului pot fi efectuate la un alt post de inspecție la frontieră decât cel corespunzător primei sosiri în Uniune;
                        
                     
                           (c)
                        
                        
                           norme specifice pentru controalele oficiale la posturile de inspecție la frontieră în ceea ce privește transporturile de animale transbordate și următoarele categorii de bunuri:
                           
                                       (i)
                                    
                                    
                                       produse de origine animală, materiale germinative, subproduse de origine animală, produse derivate, fân și paie și produse compuse;
                                    
                                 
                                       (ii)
                                    
                                    
                                       plante, produse vegetale și alte obiecte, astfel cum sunt menționate în listele stabilite în temeiul articolului 72 alineatul (1) și al articolului 74 alineatul (1) din Regulamentul (UE) 2016/2031;
                                    
                                 
                                       (iii)
                                    
                                    
                                       plante, produse vegetale și alte obiecte care fac obiectul unei măsuri de urgență prevăzute la articolele din Regulamentul (UE) 2016/2031 menționate la articolul 47 alineatul (1) litera (e) din Regulamentul (UE) 2017/625;
                                    
                                 
                                       (iv)
                                    
                                    
                                       alimente și hrană pentru animale de origine nonanimală care fac obiectul măsurilor sau al actelor menționate la articolul 47 alineatul (1) literele (d), (e) și (f) din Regulamentul (UE) 2017/625;
                                    
                                 
                     
                           (d)
                        
                        
                           norme specifice pentru controalele transporturilor în tranzit de animale și a următoarelor categorii de bunuri:
                           
                                       (i)
                                    
                                    
                                       produse de origine animală, materiale germinative, subproduse de origine animală, produse derivate, fân și paie și produse compuse;
                                    
                                 
                                       (ii)
                                    
                                    
                                       plante, produse vegetale și alte obiecte, astfel cum sunt menționate în listele stabilite în temeiul articolului 72 alineatul (1) și al articolului 74 alineatul (1) din Regulamentul (UE) 2016/2031;
                                    
                                 
                                       (iii)
                                    
                                    
                                       plante, produse vegetale și alte obiecte care fac obiectul unei măsuri de urgență prevăzute la articolul 47 alineatul (1) litera (e) din Regulamentul (UE) 2017/625.
                                    
                                 
                     
            
               (2)   Prezentul regulament se aplică animalelor vertebrate și nevertebrate, cu excepția:
               
                           (a)
                        
                        
                           animalelor de companie astfel cum sunt definite la articolul 4 alineatul (11) din Regulamentul (UE) 2016/429 al Parlamentului European și al Consiliului (20); și
                        
                     
                           (b)
                        
                        
                           animalelor nevertebrate destinate unor scopuri științifice, astfel cum se menționează la articolul 3 din Regulamentul delegat (UE) 2019/2122 (21).
                        
                     
         
         
            Articolul 2
            
               Definiții
            
            În sensul prezentului regulament, se aplică următoarele definiții:
            
                        1.
                     
                     
                        „document sanitar comun de intrare” sau „DSCI” înseamnă documentul sanitar comun de intrare care este utilizat pentru notificarea prealabilă a sosirii transporturilor la postul de inspecție la frontieră și care este utilizat pentru a înregistra rezultatul controalelor oficiale efectuate și al deciziilor luate de autoritățile competente în legătură cu transportul pe care îl însoțește;
                     
                  
                        2.
                     
                     
                        „transporturi transbordate” înseamnă transporturi de animale sau de bunuri care intră în Uniune pe cale maritimă sau aeriană provenite dintr-o țară terță, în cazul în care respectivele animale sau bunuri sunt deplasate de pe o navă sau aeronavă și sunt transportate sub supraveghere vamală către o altă navă sau aeronavă în același port sau aeroport în vederea pregătirii continuării transportului;
                     
                  
                        3.
                     
                     
                        „antrepozit” înseamnă:
                        
                                    (a)
                                 
                                 
                                    un depozit vamal, un antrepozit dintr-o zonă liberă, un spațiu de depozitare temporară aprobat, autorizat sau desemnat în conformitate cu articolul 147 alineatul (1), articolul 240 alineatul (1) și, respectiv, cu articolul 243 alineatul (1) din Regulamentul (UE) nr. 952/2013; sau
                                 
                              
                                    (b)
                                 
                                 
                                    un antrepozit specializat în furnizarea de bunuri pentru bazele militare ale NATO sau ale Statelor Unite;
                                 
                              
                  
                        4.
                     
                     
                        „continuarea transportului” înseamnă circulația transporturilor de bunuri de la un post de inspecție la frontieră până la locul lor de destinație finală din Uniune, în așteptarea rezultatelor analizelor și testelor de laborator;
                     
                  
                        5.
                     
                     
                        „unitate pentru continuarea transportului” înseamnă unitatea de la locul de destinație finală din Uniune sau de la locul situat în subordinea aceleiași autorități competente ca și locul de destinație finală, desemnată de statul membru de destinație pentru depozitarea transporturilor de bunuri care fac obiectul continuării transportului înainte de punerea în liberă circulație a acestor transporturi;
                     
                  
                        6.
                     
                     
                        „sistem de gestionare a informațiilor pentru controalele oficiale” sau „IMSOC” înseamnă sistemul de gestionare a informațiilor pentru controalele oficiale menționat la articolul 131 din Regulamentul (UE) 2017/625;
                     
                  
                        7.
                     
                     
                        „post de inspecție de la frontiera de introducere în Uniune” înseamnă postul de inspecție la frontieră unde animalele și bunurile sunt prezentate pentru controale oficiale și prin care ele intră în Uniune pentru a fi introduse ulterior pe piață sau pentru a tranzita teritoriul Uniunii și care poate fi postul de inspecție la frontieră corespunzător primei sosiri în Uniune;
                     
                  
                        8.
                     
                     
                        „organism dăunător reglementat care nu este de carantină pentru Uniune” înseamnă un organism dăunător care îndeplinește toate condițiile enumerate la articolul 36 din Regulamentul (UE) 2016/2031;
                     
                  
                        9.
                     
                     
                        „antrepozit autorizat” înseamnă un antrepozit autorizat de autoritățile competente, astfel cum se prevede la articolul 23 din prezentul regulament;
                     
                  
                        10.
                     
                     
                        „ouă fără microorganisme patogene specificate” înseamnă ouă de incubație care sunt obținute de la efective de pui fără microorganisme patogene specificate, astfel cum se descrie în Farmacopeea Europeană (22) și care sunt destinate doar pentru diagnostic, cercetare sau uz farmaceutic.
                     
                  
         Capitolul II
         
            Continuarea transportului în cazul transporturilor de plante, de produse vegetale și de alte obiecte și de produse alimentare și de hrană pentru animale de origine nonanimală, astfel cum se menționează la articolul 1 alineatul (1) litera (a)
         
         Secțiunea 1
         
            Condiții pentru continuarea transportului
         
         
            Articolul 3
            Obligațiile operatorilor înaintea autorizării continuării transportului
            
               (1)   Înainte de sosirea transportului la postul de inspecție la frontieră, operatorul responsabil de transporturile bunurilor menționate la articolul 1 alineatul (1) litera (a) depune o cerere de autorizare a continuării transportului la autoritățile competente de la postul de inspecție de la frontiera de introducere în Uniune. Această cerere se efectuează prin transmiterea notificării prealabile menționate la articolul 56 alineatul (3) litera (a) din Regulamentul (UE) 2017/625, prin completarea părții I a DSCI.
            
            
               (2)   Pentru transporturile bunurilor menționate la articolul 1 alineatul (1) litera (a), care sunt selectate pentru eșantionare și analiză de laborator la postul de inspecție la frontieră, operatorul responsabil de transporturi poate depune o cerere de autorizare a continuării transportului către autoritățile competente de la postul de inspecție de la frontiera de introducere în Uniune prin completarea părții I a DSCI.
            
         
         
            Articolul 4
            
               Autorizarea pentru continuarea transportului
            
            Autoritățile competente de la postul de inspecție de la frontiera de introducere în Uniune pot autoriza continuarea transportului în cazul transporturilor de bunuri menționate la articolul 1 alineatul (1) litera (a) dacă sunt îndeplinite următoarele condiții:
            
                        (a)
                     
                     
                        rezultatele controalelor documentare, de identitate și fizice, altele decât analizele și testele de laborator efectuate în cadrul respectivelor controale fizice, efectuate la postul de inspecție la frontieră, sunt satisfăcătoare;
                     
                  
                        (b)
                     
                     
                        operatorul responsabil de transport a solicitat continuarea transportului, astfel cum se prevede la articolul 3.
                     
                  
         
            Articolul 5
            
               Obligațiile operatorilor după autorizarea continuării transportului
            
            În cazul în care autoritățile competente de la postul de inspecție de la frontiera de introducere în Uniune autorizează continuarea transportului de bunuri menționate la articolul 1 alineatul (1) litera (a), operatorul responsabil de transport:
            
                        (a)
                     
                     
                        completează partea I a unui DSCI separat pentru același transport, legat în IMSOC de DSCI-ul menționat la articolul 3, prin declararea în IMSOC a mijlocului de transport și a datei sosirii transportului la unitatea selectată pentru continuarea transportului;
                     
                  
                        (b)
                     
                     
                        transmite DSCI menționat la litera (a) în IMSOC în vederea transmiterii acestuia către autoritățile competente de la postul de inspecție la frontieră care a autorizat continuarea transportului.
                     
                  
         
            Articolul 6
            
               Condiții pentru transportarea și depozitarea transporturilor care fac obiectul continuării transportului
            
            
               (1)   În conformitate cu articolul 4, operatorul responsabil de transporturi, autorizat pentru continuarea transportului, se asigură că:
               
                           (a)
                        
                        
                           în timpul transportului la și al depozitării în unitatea pentru continuarea transportului, transportul nu este manipulat fraudulos în niciun fel;
                        
                     
                           (b)
                        
                        
                           transportul nu face obiectul niciunei modificări, prelucrări, înlocuiri sau schimbări ale ambalajului;
                        
                     
                           (c)
                        
                        
                           transportul nu părăsește unitatea pentru continuarea transportului până la luarea deciziei privind transportul de către autoritățile competente de la postul de inspecție la frontieră în conformitate cu articolul 55 din Regulamentul (UE) 2017/625.
                        
                     
            
               (2)   Operatorul responsabil de transport efectuează transportul sub supraveghere vamală direct de la postul de inspecție de la frontiera de introducere în Uniune până la unitatea pentru continuarea transportului, fără ca bunurile să fie descărcate în timpul transportului și îl depozitează în unitatea pentru continuarea transportului.
            
            
               (3)   Operatorul responsabil de transport se asigură că ambalajele sau mijloacele de transport utilizate pentru transportul de plante, de produse vegetale și de alte obiecte menționate la articolul 1 alineatul (1) litera (a) punctele (i) și (ii) au fost închise sau sigilate astfel încât, în timpul transportului și al depozitării lor la unitatea pentru continuarea transportului:
               
                           (a)
                        
                        
                           nu cauzează o infestare sau o infectare a altor plante, produse vegetale sau a altor obiecte cu organisme dăunătoare enumerate ca organisme dăunătoare care sunt de carantină pentru Uniune sau ca organisme dăunătoare reglementate care nu sunt de carantină pentru Uniune;
                        
                     
                           (b)
                        
                        
                           nu sunt infestate sau infectate cu organisme dăunătoare care nu sunt de carantină.
                        
                     
            
               (4)   Operatorul responsabil de transport asigură faptul că o copie, pe suport de hârtie sau în format electronic, a DSCI menționat la articolul 3 însoțește transportul de la postul de inspecție de la frontiera de introducere în Uniune până la unitatea pentru continuarea transportului.
            
            
               (5)   Operatorul responsabil de transport notifică autorităților competente de la locul de destinație finală sosirea transportului la unitatea pentru continuarea transportului.
            
            
               (6)   După ce autoritățile competente de la postul de inspecție la frontiera de introducere în Uniune au autorizat continuarea transportului către unitatea pentru continuarea transportului, operatorul responsabil de transport nu trebuie să îl deplaseze către altă o unitate pentru continuarea transportului decât cea indicată în DSCI, cu excepția cazului în care autoritățile competente de la postul de inspecție la frontiera de introducere în Uniune autorizează schimbarea în conformitate cu articolul 4 și cu condiția să fie respectate condițiile prevăzute la alineatele (1) - (5) din prezentul articol.
            
         
         
            Articolul 7
            
               Operațiuni care trebuie efectuate de către autoritățile competente de la postul de inspecție la frontieră după autorizarea continuării transportului
            
            
               (1)   Atunci când autorizează continuarea transportului în conformitate cu articolul 4, autoritățile competente de la postul de inspecție la frontiera de introducere în Uniune notifică autorităților competente de la locul de destinație finală efectuarea transportului prin transmiterea în IMSOC a DSCI menționat la articolul 3.
            
            
               (2)   La finalizarea DSCI menționat la articolul 5 din prezentul regulament, în conformitate cu articolul 56 alineatul (5) din Regulamentul (UE) 2017/625, autoritățile competente de la postul de inspecție la frontiera de introducere în Uniune informează imediat autoritățile competente de la locul de destinație finală, prin intermediul IMSOC.
            
            
               (3)   În cazul în care transportul nu respectă normele menționate la articolul 1 alineatul (2) din Regulamentul (UE) 2017/625, autoritățile competente de la postul de inspecție la frontiera de introducere în Uniune iau măsuri în conformitate cu articolul 66 alineatele (3)-(6) din respectivul regulament.
            
            
               (4)   În cazul în care autoritățile competente de la postul de inspecție la frontiera de introducere în Uniune nu au primit confirmarea din partea autorităților competente de la locul de destinație cu privire la sosirea unui transport în termen de 15 zile de la data la care transportul a fost autorizat pentru continuarea transportului către unitatea pentru continuarea transportului, acestea:
               
                           (a)
                        
                        
                           verifică împreună cu autoritățile competente de la locul de destinație dacă transportul a ajuns sau nu la unitatea pentru continuarea transportului;
                        
                     
                           (b)
                        
                        
                           informează autoritățile vamale cu privire la nesosirea transportului;
                        
                     
                           (c)
                        
                        
                           efectuează investigații suplimentare pentru a stabili localizarea efectivă a transportului, în cooperare cu autoritățile vamale și cu alte autorități, în conformitate cu articolul 75 alineatul (1) din Regulamentul (UE) 2017/625.
                        
                     
         
         
            Articolul 8
            
               Operațiuni care trebuie efectuate de către autoritățile competente de la locul de destinație finală
            
            
               (1)   Autoritățile competente de la locul de destinație finală confirmă sosirea transportului la unitatea pentru continuarea transportului prin completarea în IMSOC a părții III a DSCI, astfel cum se menționează la articolul 3.
            
            
               (2)   Autoritățile competente de la locul de destinație finală plasează transporturile care nu sunt în conformitate cu normele menționate la articolul 1 alineatul (2) din Regulamentul (UE) 2017/625 în reținere oficială în conformitate cu articolul 66 alineatul (1) din regulamentul respectiv și iau toate măsurile necesare pentru punerea în aplicare a măsurilor dispuse de autoritățile competente de la postul de inspecție la frontieră în conformitate cu articolul 66 alineatele (3) și (4) din regulamentul respectiv.
            
         
         Secțiunea 2
         
            
               Unitățile pentru continuarea transportului
            
         
         
            Articolul 9
            Condiții pentru desemnarea unităților pentru continuarea transportului
            
               (1)   Statele membre pot desemna unități pentru continuarea transportului pentru una sau mai multe categorii de bunuri, astfel cum se menționează la articolul 1 alineatul (1) litera (a), cu condiția ca ele să îndeplinească următoarele cerințe:
               
                           (a)
                        
                        
                           unitățile sunt antrepozite vamale sau spații de depozitare temporară, astfel cum se menționează la articolul 240 alineatul (1) și, respectiv, la articolul 147 alineatul (1) din Regulamentul (UE) nr. 952/2013;
                        
                     
                           (b)
                        
                        
                           în situația în care desemnarea se referă la:
                           
                                       (i)
                                    
                                    
                                       alimente de origine nonanimală menționate la articolul 1 alineatul (1) litera (a) punctul (iii) din prezentul regulament, unitățile pentru continuarea transportului sunt înregistrate la autoritatea competentă, astfel cum se prevede la articolul 6 alineatul (2) din Regulamentul (CE) nr. 852/2004;
                                    
                                 
                                       (ii)
                                    
                                    
                                       hrană pentru animale de origine nonanimală menționată la articolul 1 alineatul (1) litera (a) punctul (iii) din prezentul regulament, unitățile pentru continuarea transportului sunt înregistrate la autoritatea competentă, astfel cum se prevede la articolul 9 alineatul (2) din Regulamentul (CE) nr. 183/2005.
                                    
                                 
                     
                           (c)
                        
                        
                           trebuie să dețină tehnologia și echipamentele necesare pentru funcționarea eficientă a IMSOC.
                        
                     
            
               (2)   În cazul în care unitățile pentru continuarea transportului încetează să mai îndeplinească cerințele menționate la alineatul (1), statele membre:
               
                           (a)
                        
                        
                           suspendă temporar desemnarea în așteptarea punerii în aplicare a acțiunilor corective sau retrag definitiv desemnarea pentru toate categoriile de bunuri sau pentru unele categorii de bunuri pentru care a fost efectuată desemnarea;
                        
                     
                           (b)
                        
                        
                           asigură faptul că informațiile privind unitățile pentru continuarea transportului menționate la articolul 10 sunt actualizate în mod corespunzător.
                        
                     
         
         
            Articolul 10
            
               Înregistrarea în IMSOC a unităților desemnate pentru continuarea transportului
            
            Statele membre mențin și actualizează în IMSOC lista unităților pentru continuarea transportului desemnate în conformitate cu articolul 9 alineatul (1) și furnizează următoarele informații:
            
                        (a)
                     
                     
                        denumirea și adresa unității pentru continuarea transportului;
                     
                  
                        (b)
                     
                     
                        categoria de bunuri pentru care unitatea este desemnată.
                     
                  
         Capitolul III
         
            Continuarea transportului animalelor care rămân la bordul aceluiași mijloc de transport și transporturile transbordate de animale și de bunuri
         
         
            Articolul 11
            Controale documentare, controale de identitate și controale fizice ale transporturilor de animale care rămân la bordul aceluiași mijloc de transport
            
               (1)   Autoritățile competente de la postul de inspecție de la frontieră efectuează controale ale documentelor originale sau ale copiilor certificatelor sau ale documentelor oficiale care trebuie să însoțească transporturile de animale care sosesc pe cale aeriană sau maritimă și care rămân la bordul aceluiași mijloc de transport în vederea continuării transportului, în cazul în care se intenționează ca aceste animale să fie introduse pe piață în Uniune sau să tranziteze Uniunea.
            
            
               (2)   Autoritățile competente menționate la alineatul (1) returnează operatorului responsabil de transport certificatele sau documentele oficiale care au făcut obiectul controalelor documentare, pentru a permite ca respectivele certificate sau documente oficiale să însoțească transporturile în vederea continuării călătoriei.
            
            
               (3)   În cazul în care se suspectează nerespectarea normelor menționate la articolul 1 alineatul (2) din Regulamentul (UE) 2017/625, autoritatea competentă de la postul de inspecție la frontieră efectuează controale documentare, controale de identitate și controale fizice ale transporturilor.
               Controalele documentare se efectuează cu privire la certificatele sau documentele oficiale originale care trebuie să însoțească transportul de animale, astfel cum se prevede în normele menționate la articolul 1 alineatul (2) litera (d) din Regulamentul (UE) 2017/625.
            
            
               (4)   Autoritățile competente de la postul de inspecție de la frontiera de introducere în Uniune efectuează controalele documentare, controalele de identitate și controalele fizice, cu excepția cazului în care toate aceste controale documentare, de identitate și fizice au fost efectuate la un alt post de inspecție la frontieră, în conformitate cu alineatul (3).
            
         
         
            Articolul 12
            Controale documentare, controale de identitate și controale fizice vizând transporturile transbordate de animale
            Autoritățile competente de la postul de inspecție de la frontiera la care are loc transbordarea efectuează controale documentare, de identitate și fizice ale transporturilor transbordate de animale.
         
         
            Articolul 13
            
               
                  Controale documentare, controale de identitate și controale fizice ale transporturilor transbordate de produse de origine animală, de materiale germinative, de subproduse de origine animală, de produse derivate,
                  de fân și de paie și de produse compuse
               
            
            
               (1)   Autoritățile competente de la postul de inspecție de la frontiera în care are loc transbordarea efectuează controale documentare în ceea ce privește originalele sau copiile certificatelor sau documentelor oficiale care trebuie să însoțească transporturile transbordate de produse de origine animală, de materiale germinative, de subproduse de origine animală, de produse derivate, de fân și de paie și de produse compuse, în următoarele cazuri:
               
                           (a)
                        
                        
                           pentru bunurile care fac obiectul cerințelor de sănătate animală și al normelor de prevenire și reducere la minimum a riscurilor pentru sănătatea umană și animală generate de subprodusele de origine animală și de produsele derivate menționate la articolul 1 alineatul (2) literele (d) și (e) din Regulamentul (UE) 2017/625, în cazul în care perioada de transbordare:
                           
                                       (i)
                                    
                                    
                                       depășește 3 zile în aeroport;
                                    
                                 
                                       (ii)
                                    
                                    
                                       depășește 30 de zile în port;
                                    
                                 
                     
                           (b)
                        
                        
                           pentru alte bunuri decât cele menționate la litera (a), în cazul în care perioada de transbordare depășește 90 de zile.
                        
                     
            
               (2)   Autoritățile competente menționate la alineatul (1) returnează operatorului responsabil de transport certificatele sau documentele oficiale care au făcut obiectul controalelor documentare, pentru a permite ca respectivele certificate sau documente oficiale să însoțească transporturile în vederea continuării călătoriei.
            
            
               (3)   În cazul în care autoritățile competente de la postul de inspecție de la frontiera în care are loc transbordarea suspectează că normele menționate la articolul 1 alineatul (2) din Regulamentul (UE) 2017/625 nu sunt respectate, autoritățile efectuează controale documentare, de identitate și fizice asupra transportului.
               Controalele documentare respective se efectuează în ceea ce privește certificatele sau documentele oficiale originale în cazurile în care aceste certificate sau documente oficiale trebuie să însoțească transportul, astfel cum se prevede în normele menționate la articolul 1 alineatul (2) din Regulamentul (UE) 2017/625.
            
            
               (4)   În cazul în care un transport destinat expedierii către țări terțe depășește perioada de timp menționată la alineatul (1) și în cazul în care acesta nu respectă normele menționate la articolul 1 alineatul (2) din Regulamentul (UE) 2017/625, autoritățile competente de la postul de inspecție la frontieră ordonă operatorului fie să distrugă transportul, fie să se asigure că acesta părăsește teritoriul Uniunii fără întârziere.
            
            
               (5)   Autoritățile competente de la postul de inspecție de la frontiera de introducere în Uniune efectuează controalele documentare, de identitate și fizice prevăzute la articolul 49 alineatul (1) din Regulamentul (UE) 2017/625 pentru bunurile destinate a fi introduse pe piața Uniunii, cu excepția cazului în care controalele documentare, de identitate și fizice au fost efectuate la un alt post de inspecție la frontieră, în conformitate cu alineatul (3).
            
            
               (6)   Autoritățile competente de la postul de inspecție de la frontiera de introducere în Uniune efectuează controalele menționate la articolul 19 cu privire la bunurile destinate tranzitului pe teritoriul Uniunii, cu excepția cazului în care controalele documentare, de identitate și fizice au fost efectuate la un alt post de inspecție la frontieră, în conformitate cu alineatul (3).
            
         
         
            Articolul 14
            
               
                  Depozitarea transporturilor transbordate de produse de origine animală, de materiale germinative, de subproduse de origine animală, de produse derivate,
                  de fân și de paie și de produse compuse
               
            
            Operatorii se asigură de faptul că transporturile de produse de origine animală, de materiale germinative, de subproduse de origine animală, de produse derivate, de fân și de paie și de produse compuse sunt depozitate în perioada de transbordare fie:
            
                        (i)
                     
                     
                        în zona vamală sau zona liberă din același port sau aeroport în containere sigilate; sau
                     
                  
                        (ii)
                     
                     
                        în spații comerciale de depozitare aflate sub controlul aceluiași post de inspecție la frontieră, în conformitate cu condițiile prevăzute la articolul 3 alineatele (11) și (12) din Regulamentul de punere în aplicare (UE) 2019/1014 al Comisiei (23).
                     
                  
         
            Articolul 15
            
               Controale documentare, controale de identitate și controale fizice vizând transporturile transbordate de plante, produse vegetale și alte obiecte
            
            
               (1)   Autoritățile competente de la postul de inspecție de la frontiera în care are loc transbordarea efectuează controale documentare în funcție de riscuri ale transporturilor transbordate de plante, de produse vegetale și de alte obiecte menționate la articolul 1 alineatul (1) litera (c) punctele (ii) și (iii), în cazul în care perioada de transbordare depășește 3 zile în aeroport sau 30 de zile în port.
            
            
               (2)   Autoritățile competente menționate la alineatul (1) returnează operatorului responsabil de transport certificatele sau documentele oficiale care au făcut obiectul controalelor documentare, pentru a permite ca certificatele sau documentele oficiale să însoțească transporturile în vederea continuării călătoriei.
            
            
               (3)   În cazul în care se suspectează nerespectarea normelor menționate la articolul 1 alineatul (2) din Regulamentul (UE) 2017/625, autoritățile competente de la postul de inspecție de la frontieră în care are loc transbordarea efectuează controale documentare, de identitate și fizice asupra transportului.
            
            
               (4)   Controalele documentare, de identitate și cele fizice se efectuează la postul de inspecție de la frontiera de introducere în Uniune, cu excepția cazului în care controalele documentare, de identitate și fizice au fost efectuate la un alt post de inspecție la frontieră în conformitate cu alineatul (3).
            
         
         
            Articolul 16
            
               Notificarea informațiilor înainte de expirarea perioadei de transbordare
            
            
               (1)   Pentru transporturile destinate transbordării în perioadele de timp menționate la articolul 13 alineatul (1) și la articolul 15 alineatul (1), operatorul responsabil de transporturi transmite autorităților competente de la postul de inspecție de la frontieră în care are loc transbordarea o notificare înainte de sosirea transporturilor, prin intermediul IMSOC sau al unui alt sistem de informații desemnat în acest scop de autoritățile competente, indicând următoarele:
               
                           (a)
                        
                        
                           informațiile necesare pentru identificarea și localizarea transportului în aeroport sau în port;
                        
                     
                           (b)
                        
                        
                           identificarea mijlocului de transport;
                        
                     
                           (c)
                        
                        
                           ora estimată de sosire și de plecare a transportului;
                        
                     
                           (d)
                        
                        
                           destinația transportului.
                        
                     
            
               (2)   În scopul notificării menționate la alineatul (1), autoritățile competente desemnează un sistem de informații care permite autorităților competente de la postul de inspecție de la frontieră în care are loc transbordarea:
               
                           (a)
                        
                        
                           să consulte informațiile furnizate de operatori;
                        
                     
                           (b)
                        
                        
                           să verifice, pentru fiecare transport, că perioadele de transbordare prevăzute la articolul 13 alineatul (1) și la articolul 15 alineatul (1) nu sunt depășite.
                        
                     
            
               (3)   În plus față de notificarea prealabilă prevăzută la alineatul (1) din prezentul articol, operatorul responsabil de transport informează, de asemenea, autoritățile competente de la postul de inspecție la frontieră în care are loc transbordarea, prin completarea și transmiterea părții relevante din DSCI în IMSOC, astfel cum se prevede la articolul 56 din Regulamentul (UE) 2017/625, în următoarele cazuri:
               
                           (a)
                        
                        
                           perioada de transbordare menționată la articolul 13 alineatul (1) și la articolul 15 alineatul (1) a expirat; sau
                        
                     
                           (b)
                        
                        
                           autoritățile competente de la postul de inspecție la frontieră în care are loc transbordarea informează operatorul responsabil de transport cu privire la decizia lor de a efectua controale documentare, de identitate și fizice din pricina unei suspiciuni de neconformitate, astfel cum se prevede la articolul 13 alineatul (3) sau la articolul 15 alineatul (3).
                        
                     
         
         
            Articolul 17
            
               Controale documentare, de identitate și fizice vizând transporturile transbordate de alimente și de hrană pentru animale de origine nonanimală
            
            
               (1)   Autoritățile competente de la postul de inspecție la frontiera de introducere în Uniune efectuează controalele documentare, de identitate și fizice ale transporturilor transbordate de alimente și de hrană pentru animale de origine nonanimală supuse măsurilor prevăzute în actele menționate la articolul 47 alineatul (1) literele (d), (e) și (f) din Regulamentul (UE) 2017/625.
            
            
               (2)   Operatorul responsabil de transport transmite autorităților competente de la postul de inspecție de la frontiera de introducere în Uniune notificarea prealabilă a sosirii transportului de bunuri menționate la alineatul (1) din prezentul articol, astfel cum se prevede la articolul 56 alineatul (4) din Regulamentul (UE) 2017/625.
            
         
         Capitolul IV
         
            Tranzitul de animale și de bunuri dintr-o țară terță într-o altă țară terță, traversând teritoriul Uniunii
         
         Secțiunea 1
         
            
               Controale oficiale la postul de inspecție de la frontiera de introducere în Uniune
            
         
         
            Articolul 18
            Controale documentare, controale de identitate și controale fizice vizând transporturile de animale în tranzit
            Autoritățile competente de la postul de inspecție de la frontiera de introducere în Uniune autorizează tranzitul transporturilor de animale dintr-o țară terță către o altă țară terță, traversând teritoriul Uniunii, numai în cazul în care controalele documentare, controalele de identitate și controalele fizice au fost favorabile.
         
         
            Articolul 19
            
               Condiții pentru autorizarea tranzitului transporturilor de produse de origine animală, de materiale germinative, de subproduse de origine animală, de produse derivate, de fân și de paie și de produse compuse
            
            Autoritățile competente de la postul de inspecție la frontiera de introducere în Uniune autorizează tranzitul transporturilor de produse de origine animală, de materiale germinative, de subproduse de origine animală, de produse derivate, de fân și de paie și de produse compuse, sub rezerva respectării următoarelor condiții:
            
                        (a)
                     
                     
                        bunurile îndeplinesc cerințele aplicabile prevăzute în normele menționate la articolul 1 alineatul (2) literele (d) și (e) din Regulamentul (UE) 2017/625;
                     
                  
                        (b)
                     
                     
                        la postul de inspecție la frontieră, transportul a fost supus unor controale documentare și unor controale de identitate, cu rezultate favorabile;
                     
                  
                        (c)
                     
                     
                        la postul de inspecție la frontieră, transportul a fost supus unor controale fizice, în cazul în care a fost suspectată nerespectarea normelor menționate la articolul 1 alineatul (2) din Regulamentul (UE) 2017/625;
                     
                  
                        (d)
                     
                     
                        transportul este însoțit de un DSCI și părăsește postul de inspecție la frontieră în vehicule sau containere de transport sigilate de autoritatea de la postul de inspecție la frontieră;
                     
                  
                        (e)
                     
                     
                        transportul trebuie să fie transportat direct sub supraveghere vamală, fără ca bunurile să fie descărcate sau divizate, în termen de cel mult 15 zile, de la postul de inspecție la frontieră către una dintre următoarele destinații:
                        
                                    (i)
                                 
                                 
                                    către un post de inspecție la frontieră pentru a părăsi teritoriul Uniunii;
                                 
                              
                                    (ii)
                                 
                                 
                                    către un antrepozit autorizat;
                                 
                              
                                    (iii)
                                 
                                 
                                    către baze militare ale NATO sau ale Statelor Unite situate pe teritoriul Uniunii;
                                 
                              
                                    (iv)
                                 
                                 
                                    către o navă care părăsește teritoriul Uniunii, iar transportul este destinat aprovizionării navei.
                                 
                              
                  
         
            Articolul 20
            
               Măsuri de urmărire întreprinse de autoritățile competente
            
            Autoritățile competente de la postul de inspecție de la frontiera de introducere în Uniune care nu au primit, în termen de 15 zile de la data la care tranzitul a fost autorizat la postul de inspecție la frontieră, confirmarea sosirii transporturilor de produse de origine animală, de materiale germinative, de subproduse de origine animală, de produse derivate, de fân și de paie și de produse compuse la una dintre destinațiile menționate la articolul 19 litera (e) punctele (i)-(iv):
            
                        (a)
                     
                     
                        verifică împreună cu autoritățile competente de la locul de destinație dacă transportul a ajuns sau nu la locul de destinație;
                     
                  
                        (b)
                     
                     
                        informează autoritățile vamale cu privire la nesosirea transportului;
                     
                  
                        (c)
                     
                     
                        efectuează investigații suplimentare pentru a stabili localizarea efectivă a transportului, în cooperare cu autoritățile vamale și cu alte autorități, în conformitate cu articolul 75 alineatul (1) din Regulamentul (UE) 2017/625.
                     
                  
         
            Articolul 21
            
               Transporturi către o navă care părăsește teritoriul Uniunii
            
            
               (1)   Atunci când un transport de bunuri menționate la articolul 19 este destinat unei nave care părăsește teritoriul Uniunii, autoritățile competente de la postul de inspecție de la frontiera de introducere în Uniune eliberează, pe lângă DSCI, un certificat oficial în conformitate cu modelul prevăzut în anexa la Regulamentul de punere în aplicare (UE) 2019/2128 al Comisiei (24), care însoțește transportul până la navă.
            
            
               (2)   În cazul în care mai multe transporturi de produse de origine animală, materiale germinative, subproduse de origine animală, produse derivate, fân și paie și produse compuse sunt livrate împreună pe aceeași navă, autoritățile competente de la postul de inspecție la frontiera de introducere în Uniune pot emite un certificat oficial unic, astfel cum se menționează la alineatul (1), care trebuie să însoțească aceste transporturi până la navă, cu condiția să fie indicată referința DSCI pentru fiecare transport.
            
         
         
            Articolul 22
            
               Controale documentare și controale fizice ale plantelor, produselor vegetale și ale altor obiecte în tranzit
            
            
               (1)   În cazul în care transporturile de plante, produse vegetale și alte obiecte menționate la articolul 1 alineatul (1) litera (d) punctele (ii) și (iii) sunt prezentate pentru tranzit la un post de inspecție de la frontiera de introducere în Uniune, autoritățile competente de la postul de inspecție la frontieră respectiv pot autoriza tranzitul acestor plante, produse vegetale și alte obiecte, cu condiția ca transporturile să fie efectuate sub supraveghere vamală.
            
            
               (2)   Autoritățile competente de la postul de inspecție la frontieră menționate la alineatul (1) efectuează următoarele controale în funcție de riscuri:
               
                           (a)
                        
                        
                           controale documentare ale declarației semnate menționate la articolul 47 alineatul (1) litera (a) din Regulamentul (UE) 2016/2031;
                        
                     
                           (b)
                        
                        
                           controale fizice ale transporturilor pentru a se asigura că acestea sunt ambalate și transportate în mod corespunzător, astfel cum se menționează la articolul 47 alineatul (1) litera (b) din Regulamentul (UE) 2016/2031.
                        
                     
            
               (3)   În cazul în care se efectuează controale oficiale, autoritățile competente autorizează tranzitul bunurilor menționate la alineatul (1), cu condiția ca transporturile:
               
                           (a)
                        
                        
                           să respecte dispozițiile articolului 47 din Regulamentul (UE) 2016/2031;
                        
                     
                           (b)
                        
                        
                           să fie transportate până la punctul de ieșire din Uniune sub supraveghere vamală.
                        
                     
            
               (4)   Operatorul responsabil de transporturile de plante, produse vegetale și alte obiecte menționate la articolul 1 se asigură că ambalajele sau mijloacele de transport ale transporturilor au fost închise sau sigilate astfel încât, în timpul transportului și al depozitării lor la antrepozite:
               
                           (a)
                        
                        
                           plantele, produsele vegetale și alte obiecte nu pot cauza o infestare sau o infectare a altor plante, produse vegetale sau alte obiecte cu organismele dăunătoare aflate pe lista organismelor dăunătoare de carantină pentru Uniune sau pe lista organismelor dăunătoare reglementate care nu sunt de carantină pentru Uniune, menționate la articolul 5 alineatul (2) primul paragraf și, respectiv, la articolul 30 alineatul (1) din Regulamentul (UE) 2016/2031 și, în cazul zonelor protejate, cu organismele dăunătoare respective incluse pe listele stabilite la articolul 32 alineatul (3) din regulamentul respectiv;
                        
                     
                           (b)
                        
                        
                           plantele, produsele vegetale și alte obiecte nu pot fi infestate sau infectate cu organismele dăunătoare menționate la litera (a).
                        
                     
         
         Secțiunea 2
         
            
               Condiții de depozitare a transporturilor aflate în tranzit în antrepozite autorizate
            
         
         
            Articolul 23
            Condiții pentru autorizarea antrepozitelor
            
               (1)   Autoritățile competente autorizează antrepozitele pentru depozitarea transporturilor de produse de origine animală, de materiale germinative, de subproduse de origine animală, de produse derivate, de fân și de paie și de produse compuse pentru care tranzitul a fost autorizat în conformitate cu articolul 19.
            
            
               (2)   Autoritățile competente autorizează doar antrepozitele menționate la alineatul (1) care respectă următoarele cerințe:
               
                           (a)
                        
                        
                           antrepozitele de depozitare a produselor de origine animală, a produselor compuse, a subproduselor de origine animală și a produselor derivate trebuie să respecte fie:
                           
                                       (i)
                                    
                                    
                                       cerințele de igienă prevăzute la articolul 4 din Regulamentul (CE) nr. 852/2004; sau
                                    
                                 
                                       (ii)
                                    
                                    
                                       cerințele prevăzute la articolul 19 literele (b) și (c) din Regulamentul (UE) nr. 142/2011;
                                    
                                 
                     
                           (b)
                        
                        
                           acestea trebuie să fi fost autorizate, aprobate sau desemnate de autoritățile vamale în conformitate cu articolul 147 alineatul (1), articolul 240 alineatul (1) și articolul 243 alineatul (1) din Regulamentul (UE) nr. 952/2013;
                        
                     
                           (c)
                        
                        
                           antrepozitele trebuie să dispună de un spațiu închis cu intrări și ieșiri aflate sub controlul permanent al operatorilor;
                        
                     
                           (d)
                        
                        
                           antrepozitele trebuie să posede camere de depozitare sau de refrigerare care permit depozitarea separată a bunurilor menționate la alineatul (1);
                        
                     
                           (e)
                        
                        
                           antrepozitele trebuie să asigure înregistrarea zilnică a tuturor transporturilor care intră sau ies din depozit, cu precizarea naturii și a cantității bunurilor, precum și a numelui și adresei destinatarilor, împreună cu copii ale DSCI și ale certificatelor care însoțesc transporturile; antrepozitele trebuie să păstreze aceste înregistrări pentru o perioadă de cel puțin trei ani;
                        
                     
                           (f)
                        
                        
                           toate bunurile menționate la alineatul (1) trebuie să fie identificate prin etichetare sau prin mijloace electronice cu numărul de referință al DSCI care însoțește transportul; bunurile respective trebuie să nu facă obiectul niciunei modificări, prelucrări, înlocuiri sau schimbări ale ambalajului;
                        
                     
                           (g)
                        
                        
                           antrepozitele trebuie să dețină tehnologia și echipamentele necesare pentru funcționarea eficientă a IMSOC;
                        
                     
                           (h)
                        
                        
                           operatorii antrepozitelor furnizează spațiile și mijloacele de comunicare necesare pentru a permite efectuarea de controale oficiale și de alte activități oficiale în mod eficient, la cererea autorității competente.
                        
                     
            
               (3)   În cazul în care antrepozitele nu mai îndeplinesc cerințele prevăzute la alineatul (2), autoritatea competentă retrage sau suspendă temporar autorizarea antrepozitului.
            
         
         
            Articolul 24
            
               Transportarea bunurilor din antrepozite
            
            Operatorul responsabil de transport efectuează transporturile de bunuri menționate la articolul 23 alineatul (1) din antrepozitele autorizate către una dintre următoarele destinații:
            
                        (a)
                     
                     
                        un post de inspecție la frontieră pentru a părăsi teritoriul Uniunii către:
                        
                                    (i)
                                 
                                 
                                    o bază militară a NATO sau a Statelor Unite; sau
                                 
                              
                                    (ii)
                                 
                                 
                                    orice altă destinație;
                                 
                              
                  
                        (b)
                     
                     
                        un alt antrepozit autorizat;
                     
                  
                        (c)
                     
                     
                        o bază militară a NATO sau a Statelor Unite situată pe teritoriul Uniunii;
                     
                  
                        (d)
                     
                     
                        o navă care părăsește teritoriul Uniunii, în cazul în care transportul este destinat aprovizionării navei;
                     
                  
                        (e)
                     
                     
                        un loc în care transporturile urmează să fie eliminate în conformitate cu titlul I capitolul II din Regulamentul (CE) nr. 1069/2009 al Parlamentului European și al Consiliului (25).
                     
                  
         
            Articolul 25
            
               Menținerea și actualizarea listei de antrepozite autorizate
            
            Statele membre mențin și actualizează în IMSOC lista antrepozitelor autorizate și furnizează următoarele informații:
            
                        (a)
                     
                     
                        denumirea și adresa fiecărui antrepozit;
                     
                  
                        (b)
                     
                     
                        categoriile de bunuri pentru care antrepozitul este autorizat.
                     
                  
         
            Articolul 26
            
               Controalele oficiale în antrepozite
            
            
               (1)   Autoritățile competente efectuează în mod regulat controale oficiale în antrepozitele autorizate pentru a verifica respectarea cerințelor în materie de autorizare prevăzute la articolul 23.
            
            
               (2)   Autoritățile competente responsabile cu efectuarea controalelor oficiale în antrepozitele autorizate verifică eficiența sistemelor existente de a asigura trasabilitatea transporturilor, inclusiv prin compararea cantităților de bunuri care intră și care ies din antrepozite.
            
            
               (3)   Autoritățile competente verifică dacă transporturile care sunt deplasate sau depozitate în antrepozite sunt însoțite de un DSCI relevant, precum și de documentul legalizat sau de copia electronică a certificatului oficial, astfel cum se menționează la articolul 50 alineatul (2) din Regulamentul (UE) 2017/625.
            
            
               (4)   În momentul sosirii bunurilor la antrepozitele autorizate, autoritățile competente:
               
                           (a)
                        
                        
                           efectuează un control de identitate pentru a confirma că transportul corespunde informațiilor relevante din DSCI-ul însoțitor;
                        
                     
                           (b)
                        
                        
                           verifică dacă sigiliile fixate pe vehicule sau pe containerele de transport, în conformitate cu articolul 19 litera (d) sau cu articolul 28 litera (d), sunt intacte;
                        
                     
                           (c)
                        
                        
                           înregistrează rezultatul controalelor de identitate în partea a III-a a DSCI și comunică aceste informații prin intermediul IMSOC.
                        
                     
         
         
            Articolul 27
            
               Obligațiile operatorilor din antrepozite
            
            
               (1)   Operatorul responsabil de transport informează autoritățile competente cu privire la sosirea transportului în antrepozitul autorizat.
            
            
               (2)   Prin derogare de la alineatul (1), autoritatea competentă poate scuti operatorul responsabil de antrepozitul autorizat de obligația de a informa autoritățile competente cu privire la sosirea transportului la antrepozit cu condiția ca operatorul să fie autorizat de către autoritățile vamale în calitate de operator economic autorizat, astfel cum se menționează la articolul 38 din Regulamentul (UE) nr. 952/2013.
            
            
               (3)   Prin derogare de la alineatul (1), autoritatea competentă poate scuti transporturile de controalele de identitate, cu condiția ca operatorul responsabil de transport să fie autorizat de către autoritățile vamale în calitate de operator economic autorizat, astfel cum se menționează la articolul 38 din Regulamentul (UE) nr. 952/2013.
            
            
               (4)   Operatorul responsabil de transport se asigură că bunurile menționate la alineatul (1), deplasate sau depozitate în antrepozite, sunt însoțite de un DSCI relevant, precum și de o copie legalizată pe suport de hârtie sau o copie electronică a certificatului oficial, astfel cum se menționează la articolul 50 alineatul (2) din Regulamentul (UE) 2017/625.
            
         
         
            Articolul 28
            
               Condiții pentru transportul bunurilor din antrepozite către țări terțe, alte antrepozite și locuri de eliminare
            
            Operatorul responsabil de transport transportă bunurile menționate la articolul 23 alineatul (1) de la antrepozitul autorizat către una dintre destinațiile menționate la articolul 24 litera (a) punctul (ii), literele (b) și (e), dacă sunt îndeplinite următoarele cerințe:
            
                        (a)
                     
                     
                        operatorul responsabil de transport prezintă DSCI, prin intermediul IMSOC, pentru întregul transport și declară în acesta mijloacele de transport și locul de destinație; în cazul în care transportul inițial este divizat la antrepozit, operatorul responsabil de transport trebuie să transmită DSCI prin IMSOC pentru fiecare parte a transportului divizat și să declare în acesta cantitatea, mijloacele de transport și locul de destinație pentru partea relevantă a transportului divizat;
                     
                  
                        (b)
                     
                     
                        autoritățile competente trebuie să autorizeze circulația și finalizează DSCI pentru:
                        
                                    (i)
                                 
                                 
                                    întregul transport sau
                                 
                              
                                    (ii)
                                 
                                 
                                    părți individuale ale transportului divizat, cu condiția ca suma cantităților declarate în DSCI eliberate pentru părțile individuale să nu depășească cantitatea totală stabilită în DSCI pentru întregul transport.
                                 
                              
                  
                        (c)
                     
                     
                        operatorul responsabil de transport se asigură că, pe lângă DSCI care însoțește transportul, o copie legalizată a certificatului oficial care a însoțit transportul până la antrepozitul respectiv, astfel cum se menționează la articolul 27 alineatul (4), însoțește în continuare transportul, cu excepția cazului în care o copie electronică a certificatului oficial a fost încărcată în IMSOC și a fost verificată de autoritățile competente de la postul de inspecție la frontiera de introducere în Uniune; în cazul în care transportul inițial este divizat, iar copia certificatului oficial nu a fost încărcată în IMSOC de către autoritățile competente de la postul de inspecție la frontiera de introducere în Uniune, autoritățile competente eliberează operatorului responsabil de transport copii legalizate ale certificatului oficial pentru a însoți părțile transportului divizat către destinație;
                     
                  
                        (d)
                     
                     
                        operatorul responsabil transportă bunurile aflate sub supraveghere vamală din antrepozite în vehicule sau în containere de transport sigilate de către autoritățile competente;
                     
                  
                        (e)
                     
                     
                        operatorul responsabil de transport transportă bunurile direct din antrepozit către locul de destinație, fără ca bunurile să fie descărcate sau divizate, în termen de maximum 15 zile de la data autorizării transportării.
                     
                  
         
            Articolul 29
            
               Condiții pentru transportarea bunurilor din antrepozite către baze militare ale NATO sau ale Statelor Unite și către nave care părăsesc Uniunea
            
            Operatorul responsabil de transport transportă bunurile menționate la articolul 23 alineatul (1) de la antrepozitele autorizate către una dintre destinațiile menționate la articolul 24 litera (a) punctul (i) și literele (c) și (d), dacă sunt îndeplinite următoarele cerințe:
            
                        (a)
                     
                     
                        operatorul responsabil de antrepozit declară circulația bunurilor către autoritățile competente prin completarea părții I din certificatul oficial menționat la litera (c);
                     
                  
                        (b)
                     
                     
                        autoritatea competentă autorizează circulația bunurilor și eliberează operatorului responsabil de transport un certificat oficial finalizat menționat la litera (c), care poate fi utilizat pentru livrarea transportului care conține bunuri ce provin din mai multe transporturi de origine sau categorii de produse;
                     
                  
                        (c)
                     
                     
                        operatorul responsabil de transport se asigură că transportul este însoțit până la locul de destinație de un certificat oficial întocmit în conformitate cu modelul prevăzut în anexa la Regulamentul de punere în aplicare (UE) 2019/2128;
                     
                  
                        (d)
                     
                     
                        operatorul responsabil de transport efectuează transportul bunurile sub supraveghere vamală;
                     
                  
                        (e)
                     
                     
                        operatorul responsabil de transport transportă bunurile din antrepozite în vehicule sau containere de transport care au fost sigilate sub supravegherea autorităților competente.
                     
                  
         
            Articolul 30
            
               Măsuri de urmărire întreprinse de autoritățile competente
            
            Autoritățile competente ale unui antrepozit care nu au primit, în termen de 15 zile de la data la care a fost autorizat tranzitul de la antrepozit, confirmarea sosirii transporturilor de produse de origine animală, de materiale germinative, de subproduse de origine animală, de produse derivate, de fân și de paie și de produse compuse la una dintre destinațiile menționate la articolul 24:
            
                        (a)
                     
                     
                        verifică împreună cu autoritățile competente de la locurile de destinație dacă transportul a ajuns sau nu;
                     
                  
                        (b)
                     
                     
                        informează autoritățile vamale cu privire la nesosirea transporturilor;
                     
                  
                        (c)
                     
                     
                        efectuează investigații suplimentare pentru a stabili localizarea efectivă a bunurilor, în cooperare cu autoritățile vamale și cu alte autorități, în conformitate cu articolul 75 alineatul (1) din Regulamentul (UE) 2017/625.
                     
                  
         
            Articolul 31
            
               Monitorizarea livrării bunurilor pe o navă care părăsește teritoriul Uniunii
            
            
               (1)   Autoritățile competente de la postul de inspecție de la frontiera de introducere în Uniune sau autoritățile competente ale antrepozitului notifică, prin intermediul IMSOC, autorității competente din portul de destinație expedierea transporturilor de bunuri menționate la articolul 19 și la articolul 23 alineatul (1), precum și locul lor de destinație.
            
            
               (2)   Operatorul poate descărca transporturile de bunuri menționate la articolul 19 și la articolul 23 alineatul (1) în portul de destinație înainte de livrarea transporturilor pe o navă care părăsește teritoriul Uniunii, cu condiția ca operațiunea să fie autorizată și supravegheată de către autoritatea vamală și ca condițiile de livrare indicate în notificarea menționată la alineatul (1) să fie îndeplinite.
            
            
               (3)   După finalizarea livrării la bordul navei a transporturilor de bunuri, astfel cum se menționează la alineatul (1), autoritatea competentă din portul de destinație sau reprezentantul comandantului navei confirmă autorităților competente de la postul de inspecție la frontiera de introducere în Uniune sau autorității competente a antrepozitului, efectuarea livrării, fie prin:
               
                           (a)
                        
                        
                           contrasemnarea certificatului oficial menționat la articolul 29 litera (c), fie prin
                        
                     
                           (b)
                        
                        
                           utilizarea mijloacelor electronice, inclusiv a sistemului IMSOC sau a sistemelor naționale existente.
                        
                     
            
               (4)   Reprezentantul menționat la alineatul (3) sau operatorul responsabil de livrarea transportului pe o navă care părăsește teritoriul Uniunii returnează autorităților competente de la postul de inspecție la frontiera de introducere în Uniune sau autorității competente a antrepozitului, în termen de 15 zile de la data livrării transportului, certificatul oficial contrasemnat menționat la alineatul (3) litera (a).
            
            
               (5)   Autoritatea competentă a portului de destinație, autoritățile competente de la postul de inspecție la frontiera de introducere în Uniune sau autoritatea competentă a antrepozitului verifică dacă confirmarea livrării menționate la alineatul (3) este înregistrată în IMSOC sau dacă documentele contrasemnate menționate la alineatul (3) litera (a) sunt returnate autorităților competente de la postul de inspecție la frontiera de introducere în Uniune sau autorității competente a antrepozitului.
            
         
         Secțiunea 3
         
            
               Controale oficiale la postul de inspecție la frontiera prin care bunurile părăsesc teritoriul Uniunii
            
         
         
            Articolul 32
            
               Obligațiile operatorului de a prezenta bunurile care părăsesc teritoriul Uniunii în vederea efectuării de controale oficiale
            
            
               (1)   Operatorii prezintă produsele de origine animală, materialele germinative, subprodusele de origine animală, produsele derivate, fânul și paiele și produsele compuse care părăsesc teritoriul Uniunii care urmează a fi transportate către o țară terță în vederea efectuării de controale oficiale autorităților competente de la postul de inspecție la frontieră indicat în DSCI, într-un loc indicat de respectivele autorități competente de la postul de inspecție la frontieră.
            
            
               (2)   Operatorii prezintă bunurile menționate la alineatul (1) care părăsesc teritoriul Uniunii pentru a fi expediate către o bază militară a NATO sau a Statelor Unite situată într-o țară terță, în vederea efectuării de controale oficiale autorităților competente de la postul de inspecție la frontieră indicate în certificatul oficial, în conformitate cu modelul prevăzut în anexa la Regulamentul de punere în aplicare (UE) 2019/2128.
            
         
         
            Articolul 33
            
               Controale oficiale la postul de inspecție la frontiera prin care bunurile părăsesc teritoriul Uniunii
            
            
               (1)   Autoritățile competente de la postul de inspecție la frontiera prin care materialele germinative, subprodusele de origine animală, fânul și paiele și produsele compuse părăsesc teritoriul Uniunii, efectuează un control de identitate pentru a se asigura că transportul prezentat corespunde transportului menționat în DSCI sau în certificatul oficial menționat la articolul 29 litera (c) care însoțește transportul. În special, ele verifică dacă sigiliile fixate pe vehicule sau pe containerele de transport, în conformitate cu articolul 19 litera (d), articolul 28 litera (d) sau cu articolul 29 litera (e), sunt încă intacte.
            
            
               (2)   Autoritățile competente de la postul de inspecție la frontiera prin care bunurile menționate la alineatul (1) părăsesc teritoriul Uniunii, înregistrează rezultatul controalelor oficiale în partea III a DSCI sau în partea III a certificatului oficial în conformitate cu modelul prevăzut în anexa la Regulamentul de punere în aplicare (UE) 2019/2128. Autoritățile competente de la postul de inspecție la frontieră responsabile de controalele menționate la alineatul (1) înregistrează în IMSOC rezultatele acestor controale.
            
         
         Secțiunea 4
         
            
               Derogări pentru transporturile în tranzit
            
         
         
            Articolul 34
            Tranzitul anumitor animale și al anumitor bunuri
            
               (1)   Prin derogare de la articolele 18 și 19, autoritățile competente de la posturile de inspecție de la frontiera de introducere în Uniune pot autoriza tranzitul pe teritoriul Uniunii al următoarelor transporturi, sub rezerva respectării condițiilor prevăzute la alineatul (2):
               
                           (a)
                        
                        
                           Tranzitul rutier prin Lituania al transporturilor de bovine destinate reproducerii și producției provenite din regiunea Kaliningrad din Rusia și expediate spre o destinație din afara Uniunii, care intră și ies din posturile de inspecție la frontieră desemnate din Lituania.
                        
                     
                           (b)
                        
                        
                           Tranzitul rutier sau feroviar pe teritoriul Uniunii al transporturilor de animale de acvacultură, între posturile de inspecție la frontieră din Letonia, Lituania și Polonia, dinspre și având ca destinație Rusia, direct sau printr-o altă țară terță.
                        
                     
                           (c)
                        
                        
                           Tranzitul rutier sau feroviar pe teritoriul Uniunii al transporturilor de produse de origine animală, al produselor compuse, al subproduselor de origine animală, al produselor derivate și al materialelor germinative provenite de la animale din speciile bovine, porcine, ovine, caprine, ecvidee, precum și al ouălor fără microorganisme patogene specificate, între posturile de inspecție la frontieră din Letonia, Lituania și Polonia, provenite din Rusia și având ca destinație Rusia, direct sau printr-o altă țară terță.
                        
                     
                           (d)
                        
                        
                           Tranzitul rutier sau feroviar al transporturilor de ouă, de produse din ouă și de carne de pasăre, între posturile de inspecție la frontieră din Lituania, provenind din Belarus și având ca destinație regiunea Kaliningrad din Rusia.
                        
                     
                           (e)
                        
                        
                           Tranzitul rutier prin Croația al transporturilor de animale de acvacultură, de produse de origine animală, de produse compuse, de subproduse de origine animală, de produse derivate și de materiale germinative provenind de la animale din speciile bovine, porcine, ovine, caprine, ecvidee, precum și de ouă fără microorganisme patogene specificate provenind din Bosnia și Herțegovina, care intră în postul de inspecție la frontieră din Nova Sela și ies de la postul de inspecție la frontiera portuară din Ploče.
                        
                     
            
               (2)   Autorizarea prevăzută la alineatul (1) trebuie să respecte următoarele condiții:
               
                           (a)
                        
                        
                           Autoritățile competente de la postul de inspecție la frontiera de introducere în Uniune:
                           
                                       (i)
                                    
                                    
                                       efectuează controale documentare, de identitate și fizice ale transporturilor de animale, astfel cum se prevede la articolul 18;
                                    
                                 
                                       (ii)
                                    
                                    
                                       efectuează controale documentare și controale de identitate ale transporturilor de produse de origine animală, de materiale germinative, de subproduse de origine animală, de produse derivate, de fân și de paie, precum și de produse compuse, astfel cum se prevede la articolul 19;
                                    
                                 
                                       (iii)
                                    
                                    
                                       ștampilează certificatele oficiale care însoțesc transporturile destinate țării terțe de destinație cu mențiunea „EXCLUSIV PENTRU TRANZIT PRIN UE”;
                                    
                                 
                                       (iv)
                                    
                                    
                                       rețin copiile sau documentele electronice echivalente ale certificatelor menționate la punctul (iii) la postul de inspecție la frontiera de introducere în Uniune;
                                    
                                 
                                       (v)
                                    
                                    
                                       sigilează vehiculele sau containerele de transport cu care sunt efectuate transporturile.
                                    
                                 
                     
                           (b)
                        
                        
                           Operatorul responsabil de transport se asigură că transporturile sunt efectuate direct sub supraveghere vamală, fără a fi descărcate, până la postul de inspecție la frontiera prin care transporturile urmează să părăsească teritoriul Uniunii.
                        
                     
                           (c)
                        
                        
                           Autoritățile competente de la postul de inspecție la frontiera prin care bunurile părăsesc teritoriul Uniunii:
                           
                                       (i)
                                    
                                    
                                       efectuează un control de identitate pentru a confirma că transportul care face obiectul DSCI însoțitor părăsește efectiv teritoriul Uniunii. În special, autoritățile verifică dacă sigiliile fixate pe vehicule sau pe containerele de transport sunt încă intacte;
                                    
                                 
                                       (ii)
                                    
                                    
                                       înregistrează în IMSOC rezultatul controalelor oficiale menționate la punctul (i).
                                    
                                 
                     
                           (d)
                        
                        
                           Autoritățile competente ale statelor membre efectuează controale în funcție de riscuri pentru a se asigura că numărul de transporturi și cantitățile de animale și de bunuri care părăsesc teritoriul Uniunii corespund numărului și cantităților care intră pe teritoriul Uniunii.
                        
                     
         
         
            Articolul 35
            
               Tranzitul bunurilor către o bază militară a NATO sau a Statelor Unite situată pe teritoriul Uniunii
            
            
               (1)   Produsele de origine animală, materialele germinative, subprodusele de origine animală, produsele derivate, fânul și paiele și produsele compuse destinate unei baze militare a NATO sau a SUA situate pe teritoriul Uniunii sunt prezentate de operatorul responsabil de transport în vederea efectuării controalelor oficiale la baza militară a NATO sau a Statelor Unite indicată în DSCI sau în certificatul oficial însoțitor, în conformitate cu modelul prevăzut în anexa la Regulamentul de punere în aplicare (UE) 2019/2128.
            
            
               (2)   Autoritatea competentă responsabilă cu efectuarea de controale la locul de destinație, la baza militară a NATO sau a Statelor Unite, efectuează un control de identitate pentru a confirma că transportul respectiv corespunde celui vizat de DSCI sau de certificatul oficial însoțitor, în conformitate cu modelul prevăzut în anexa la Regulamentul de punere în aplicare (UE) 2019/2128. În special, autoritatea verifică dacă sigiliile fixate pe vehicule sau pe containerele de transport, în conformitate cu articolul 19 litera (d) și cu articolul 29 litera (e), sunt încă intacte. Autoritatea competentă responsabilă cu efectuarea de controale la baza militară a NATO sau a Statelor Unite înregistrează în IMSOC rezultatele acestor controale.
            
         
         
            Articolul 36
            
               Tranzitul bunurilor refuzate de o țară terță după tranzitul lor prin Uniune
            
            
               (1)   Autoritățile competente de la postul de inspecție de la frontiera rutieră sau feroviară de introducere în Uniune pot autoriza continuarea tranzitului pe teritoriul Uniunii al produselor de origine animală, al materialelor germinative, al subproduselor de origine animală, al produselor derivate, al fânului și paielor și al produselor compuse, sub rezerva respectării următoarelor condiții:
               
                           (a)
                        
                        
                           o țară terță a refuzat intrarea transportului de bunuri imediat după tranzitul lor pe teritoriul Uniunii sau sigiliile plasate de autoritățile competente menționate la articolul 19 litera (d) sau la articolul 28 litera (e) sau la articolul 29 litera (e) pe vehicul sau pe containerul de transport sunt încă intacte;
                        
                     
                           (b)
                        
                        
                           transportul este în conformitate cu normele prevăzute la articolul 19 literele (a), (b) și (c).
                        
                     
            
               (2)   Autoritățile competente de la postul de inspecție de la frontiera rutieră sau feroviară de introducere în Uniune resigilează transportul după efectuarea controalelor menționate la articolul 19 literele (b) și (c).
            
            
               (3)   Operatorii efectuează direct transportul către una dintre următoarele destinații:
               
                           (a)
                        
                        
                           postul de inspecție la frontieră care a autorizat tranzitul prin Uniune; sau
                        
                     
                           (b)
                        
                        
                           antrepozitul în care a fost depozitat transportul înainte de refuzul unei țări terțe.
                        
                     
         
         Capitolul V
         
            Tranzitul de animale și bunuri dintr-o parte a teritoriului Uniunii în altă parte a teritoriului Uniunii, traversând teritoriul unei țări terțe
         
         
            Articolul 37
            
               
                  Tranzitul animalelor, al produselor de origine animală, al materialelor germinative, al subproduselor de origine animală, al produselor derivate,
                  al fânului și paielor și al produselor compuse
               
            
            
               (1)   Autoritățile competente ale statelor membre se asigură că transporturile de animale și produse de origine animală, de materiale germinative, de subproduse de origine animală, de produse derivate, de fân și de paie și de produse compuse care circulă dintr-o partea a teritoriului Uniunii în altă parte a teritoriului Uniunii, traversând teritoriul unei țări terțe, sunt transportate sub supraveghere vamală.
            
            
               (2)   Operatorii responsabili de transporturile menționate la alineatul (1) care au traversat teritoriul unei țări terțe prezintă transporturile în momentul reintroducerii acestora pe teritoriul Uniunii:
               
                           (a)
                        
                        
                           autorităților competente de la postul de inspecție la frontieră desemnat pentru orice categorie de animale și bunuri menționate la alineatul (1); sau
                        
                     
                           (b)
                        
                        
                           într-un loc din imediata apropiere a postului de inspecție la frontieră indicat de autoritățile competente menționate la litera (a).
                        
                     
            
               (3)   Autoritățile competente de la postul de inspecție de la frontiera de reintroducere în Uniune:
               
                           (a)
                        
                        
                           efectuează un control documentar pentru a verifica originea animalelor și a bunurilor care compun transportul;
                        
                     
                           (b)
                        
                        
                           în cazul în care se prevede astfel în normele menționate la articolul 1 alineatul (2) literele (d) și (e) din Regulamentul (UE) 2017/625, verifică statutul sanitar al țărilor terțe prin care au tranzitat transporturile, precum și certificatele oficiale relevante și documentele însoțitoare ale transporturilor;
                        
                     
                           (c)
                        
                        
                           în cazul în care normele menționate la articolul 1 alineatul (2) literele (d) și (e) din Regulamentul (UE) 2017/625 impun acest lucru, efectuează un control de identitate pentru a verifica dacă sigiliile aplicate pe vehicule sau pe containerele de transport sunt încă intacte.
                        
                     
            
               (4)   În cazul în care se suspectează nerespectarea normelor menționate la articolul 1 alineatul (2) din Regulamentul (UE) 2017/625, autoritățile competente de la postul de inspecție de la frontiera de reintroducere în Uniune efectuează, în plus, controale de identitate și controale fizice suplimentare celor prevăzute la alineatul (3).
            
            
               (5)   Operatorii trebuie să prezinte transporturile de animale, care circulă dintr-o parte a teritoriului Uniunii într-o altă parte a teritoriului Uniunii și care traversează teritoriul unei țări terțe, în vederea efectuării de controale oficiale la punctul de ieșire de pe teritoriul Uniunii.
            
            
               (6)   Autoritatea competentă de la punctul de ieșire din Uniune:
               
                           (a)
                        
                        
                           efectuează controalele în cazul în care acest lucru este prevăzut de normele menționate la articolul 1 alineatul (2) literele (d) și (e) din Regulamentul (UE) 2017/625;
                        
                     
                           (b)
                        
                        
                           aplică o ștampilă pe certificatul oficial care însoțește transportul cu următoarea mențiune „EXCLUSIV PENTRU TRANZITUL ÎNTRE DIFERITE PĂRȚI ALE UNIUNII EUROPENE VIA [denumirea țării terțe]”.
                        
                     
         
         
            Articolul 38
            
               Coridorul Neum
            
            
               (1)   Atunci când transporturile de produse de origine animală, materiale germinative, subproduse de origine animală, produse derivate, fân și paie și produse compuse vin de pe teritoriul Croației pentru a tranzita teritoriul statului Bosnia și Herțegovina prin coridorul Neum, și înainte ca transporturile respective să părăsească teritoriul Croației prin punctele de intrare de la Klek sau Zaton Doli, autoritățile competente din Croația:
               
                           (a)
                        
                        
                           sigilează vehiculele sau containerele de transport înainte ca transportul să tranziteze coridorul Neum;
                        
                     
                           (b)
                        
                        
                           înregistrează data și ora de plecare a vehiculelor care transportă transporturile.
                        
                     
            
               (2)   Atunci când transporturile menționate la alineatul (1) reintră pe teritoriul Croației la punctele de intrare Klek sau Zaton Doli, autoritățile competente din Croația:
               
                           (a)
                        
                        
                           verifică dacă sigiliile fixate pe vehicule sau containerele de transport sunt încă intacte;
                        
                     
                           (b)
                        
                        
                           înregistrează data și ora de sosire a vehiculelor care transportă transporturile.
                        
                     
            
               (3)   Autoritățile competente din Croația iau măsurile corespunzătoare în conformitate cu articolul 65 din Regulamentul (UE) 2017/625 în cazul în care:
               
                           (a)
                        
                        
                           sigiliul menționat la alineatul (1) a fost rupt în cursul tranzitării prin coridorul Neum; sau
                        
                     
                           (b)
                        
                        
                           timpul de tranzit depășește timpul necesar pentru deplasarea între punctele de intrare Klek și Zaton Doli.
                        
                     
         
         Capitolul VI
         
            Dispoziții finale
         
         
            Articolul 39
            
               Abrogări
            
            Deciziile 2000/208/CE și 2000/571/CE și Decizia de punere în aplicare 2011/215/UE, se abrogă cu efect de la 14 decembrie 2019.
         
         
            Articolul 40
            
               Modificări ale Deciziei 2007/777/CE
            
            Decizia 2007/777/CE se modifică după cum urmează:
            
                        1.
                     
                     
                        Articolul 6 se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
                        2.
                     
                     
                        Articolul 6a se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
         
            Articolul 41
            
               Modificări ale Regulamentului (CE) nr. 798/2008
            
            Articolul 18 din Regulamentul (CE) nr. 798/2008 se modifică după cum urmează:
            
                        1.
                     
                     
                        La alineatul (1), literele (b) (c) și (d) se elimină.
                     
                  
                        2.
                     
                     
                        La alineatul (2), literele (b) (c) și (d) se elimină.
                     
                  
                        3.
                     
                     
                        Alineatele (3) și (4) se elimină.
                     
                  
         
            Articolul 42
            
               Modificări ale Regulamentului (CE) nr. 1251/2008
            
            Articolul 17 din Regulamentul (CE) nr. 1251/2008 se modifică după cum urmează:
            
                        1.
                     
                     
                        La alineatul (1), literele (b) (c) și (d) se elimină.
                     
                  
                        2.
                     
                     
                        Alineatele (2) și (3) se elimină.
                     
                  
         
            Articolul 43
            
               Modificări ale Regulamentului (CE) nr. 119/2009
            
            Articolul 5 din Regulamentul (CE) nr. 119/2009 se modifică după cum urmează:
            
                        1.
                     
                     
                        La alineatul (1), literele (b) (c) și (d) se elimină.
                     
                  
                        2.
                     
                     
                        Alineatele (2) și (3) se elimină.
                     
                  
         
            Articolul 44
            
               Modificări ale Regulamentului (UE) nr. 206/2010
            
            Regulamentul (UE) nr. 206/2010 se modifică după cum urmează:
            
                        1.
                     
                     
                        Articolul 12a se modifică după cum urmează:
                        
                                    (a)
                                 
                                 
                                    la alineatul (1), literele (d) și (e) se elimină;
                                 
                              
                                    (b)
                                 
                                 
                                    alineatul (2) se elimină.
                                 
                              
                                    (c)
                                 
                                 
                                    alineatul (4) se elimină.
                                 
                              
                  
                        2.
                     
                     
                        Articolul 17 se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
                        3.
                     
                     
                        Articolul 17a se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
         
            Articolul 45
            
               Modificări ale Regulamentului (UE) nr. 605/2010
            
            Regulamentul (UE) nr. 605/2010 se modifică după cum urmează:
            
                        1.
                     
                     
                        Articolul 7 se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
                        2.
                     
                     
                        La articolul 7a, alineatele (2) și (3) se elimină.
                     
                  
         
            Articolul 46
            
               Modificări ale Regulamentului (UE) nr. 142/2011
            
            Regulamentul (UE) nr. 142/2011 se modifică după cum urmează:
            
                        1.
                     
                     
                        Articolul 29 se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
                        2.
                     
                     
                        Articolul 29a se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
         
            Articolul 47
            
               Modificări ale Regulamentului (UE) nr. 28/2012
            
            Regulamentul (UE) nr. 28/2012 se modifică după cum urmează:
            
                        1.
                     
                     
                        Articolul 5 se modifică după cum urmează:
                        
                                    (a)
                                 
                                 
                                    la alineatul (1), literele (b) (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
                        2.
                     
                     
                        Articolul 5a se modifică după cum urmează:
                        
                                    (a)
                                 
                                 
                                    la alineatul (1), literele (b), (c) și (d) se elimină;
                                 
                              
                                    (b)
                                 
                                 
                                    alineatele (2) și (3) se elimină.
                                 
                              
                  
         
            Articolul 48
            
               Modificări ale Regulamentului de punere în aplicare (UE) 2016/759
            
            Articolul 5 din Regulamentul de punere în aplicare (UE) 2016/759 se modifică după cum urmează:
            
                        1.
                     
                     
                        La alineatul (1), literele (b) (c) și (d) se elimină.
                     
                  
                        2.
                     
                     
                        Alineatele (2) și (3) se elimină.
                     
                  
         
            Articolul 49
            
               Intrare în vigoare și data aplicării
            
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 95, 7.4.2017, p. 1.
         
            (2)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).
         
            (3)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
         
            (4)  Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, p. 1).
         
            (5)  Regulamentul (CE) nr. 183/2005 al Parlamentului European și al Consiliului din 12 ianuarie 2005 de stabilire a cerințelor privind igiena hranei pentru animale (JO L 35, 8.2.2005, p. 1).
         
            (6)  Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97 (JO L 3, 5.1.2005, p. 1).
         
            (7)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
         
            (8)  Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (JO L 317, 23.11.2016, p. 4).
         
            (9)  Decizia 2000/208/CE a Comisiei din 24 februarie 2000 de stabilire a normelor de aplicare a Directivei 97/78/CE a Consiliului privind tranzitul produselor de origine animală dintr-o țară terță în altă țară terță, exclusiv pe căi rutiere, prin Comunitatea Europeană (JO L 64, 11.3.2000, p. 20).
         
            (10)  Decizia 2000/571/CE a Comisiei din 8 septembrie 2000 de stabilire a procedurilor controalelor veterinare pentru produsele din țări terțe destinate introducerii în zone libere, antrepozite libere, antrepozite vamale sau pentru operatori care aprovizionează mijloace de transport maritim (JO L 240, 23.9.2000, p. 14).
         
            (11)  Decizia de punere în aplicare 2011/215/UE a Comisiei din 4 aprilie 2011 de punere în aplicare a Directivei 97/78/CE a Consiliului în ceea ce privește transbordarea la punctul de control la frontieră de intrare a unor transporturi de produse destinate importului în Uniune sau țărilor terțe (JO L 90, 6.4.2011, p. 50).
         
            (12)  Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (JO L 312, 30.11.2007, p. 49).
         
            (13)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).
         
            (14)  Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori (JO L 337, 16.12.2008, p. 41).
         
            (15)  Regulamentul (CE) nr. 119/2009 al Comisiei din 9 februarie 2009 de stabilire a listei țărilor terțe și a părților acestora pentru importul sau tranzitul în Comunitate al cărnii de leporide sălbatice, de anumite mamifere terestre sălbatice și al cărnii de iepuri de crescătorie, precum și cerințele de certificare veterinară (JO L 39, 10.2.2009, p. 12).
         
            (16)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).
         
            (17)  Regulamentul (UE) nr. 605/2010 al Comisiei din 2 iulie 2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud, a produselor lactate, a colostrului și a produselor pe bază de colostru destinate consumului uman (JO L 175, 10.7.2010, p. 1).
         
            (18)  Regulamentul (UE) nr. 28/2012 al Comisiei din 11 ianuarie 2012 de stabilire a cerințelor de certificare pentru importul și tranzitul anumitor produse compuse pe teritoriul Uniunii și de modificare a Deciziei 2007/275/CE și a Regulamentului (CE) nr. 1162/2009 (JO L 12, 14.1.2012, p. 1).
         
            (19)  Regulamentul de punere în aplicare (UE) 2016/759 al Comisiei din 28 aprilie 2016 de stabilire a listelor țărilor terțe, ale părților țărilor terțe și ale teritoriilor din care statele membre trebuie să autorizeze introducerea în Uniune a anumitor produse de origine animală destinate consumului uman, de stabilire a cerințelor de certificare, de modificare a Regulamentului (CE) nr. 2074/2005 și de abrogare a Deciziei 2003/812/CE (JO L 126, 14.5.2016, p. 13).
         
            (20)  Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor (JO L 84, 31.3.2016, p. 1).
         
            (21)  Regulamentul delegat (UE) 2019/2122 al Comisiei din 10 octombrie 2019 de completare a Regulamentului (UE) 2017/625 al Parlamentului European și al Consiliului în ceea ce privește anumite categorii de animale și de mărfuri exceptate de la efectuarea controalelor oficiale la posturile de inspecție la frontieră, controalele specifice privind bagajele personale ale pasagerilor și transporturile mici de bunuri expediate către persoane fizice, care nu sunt destinate introducerii pe piață, și de modificare a Regulamentului (UE) nr. 142/2011 (a se vedea pagina 45 din prezentul Jurnal Oficial).
         
            (22)  http://www.edqm.eu (ultima ediție).
         
            (23)  Regulamentul de punere în aplicare (UE) 2019/1014 al Comisiei din 12 iunie 2019 de stabilire a unor norme detaliate privind cerințele minime vizând posturile de inspecție la frontieră, inclusiv centrele de inspecție, precum și formatul, categoriile și abrevierile care trebuie utilizate în lista posturilor de inspecție la frontieră și a punctelor de control (JO L 165, 21.6.2019, p. 10).
         
            (24)  Regulamentul de punere în aplicare (UE) 2019/2128 al Comisiei din 12 noiembrie 2019 de stabilire a modelului de certificat oficial și a normelor pentru eliberarea certificatelor oficiale pentru bunurile care sunt livrate navelor care părăsesc Uniunea și care sunt destinate aprovizionării navelor sau consumului de către echipaj și pasageri sau care sunt livrate unei baze militare a NATO sau a Statelor Unite (a se vedea pagina 114 din prezentul Jurnal Oficial)
         
            (25)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (JO L 300, 14.11.2009, p. 1).